url: =GC 22: Hilhkholhnate Tungta - Zomi Adventist Innkuan\n1844 kum tuuklai a Topa hong pai ding lam etna masa hun in hong khen’toh khit ciangin a hong\npai ding lamen mite khalau in tawlkhat sung telmun meel neiloin om uh hi.\nLeitung mite in amaute lamkhial taktak uha a nangh keei uh hi, ci-in a ngaihsut\nuh hangin, a siksan uh din’mun pen Pasian kammal pan vive mah ahi hi. Tampi mah in Laisiangtho zon’khiat beh uha, amau upna sittel phapha in hilhkhiolhna thu theih beh nadingin a simsim uh hi. Amau siksan Laisiangtho munte lah kitel mahmah in tua bang ding mah in a mu uh hi. Ki-hiilnate in lah Khrist hong pai ding naita hi, ci-in laklak hi. Topa thupha piak tuam-nate, mawh neite ki khelna, Khristian sunga kha lam puah phatnate in vantung pan a thupuak mah ahihna lak hi. Thu um mite in a cihmawhna uh a muh zawh loh uh ciangin Pasian in amau phuutsa thute mahah makaih kik hi, ci-in a thei uh hi.\nNihveina hong pai nading hun hi ci-a asehna pen uh hilhkholhna in amaute kiciat nai lohna hilhna hi a, lungduai takin na ngak peuh le uh tu-a a telmuh theih nai loh uh khua mial pen hong vak hun om ding ci in a ki hansuah uh hi. Tua hilhkholhnate lakpan Hab. 2:1-4 ah, “Ka khua daakna tausang tung ah kah in, Topa in kei tungah bang hong gen dinga ka lungkim lohna teng bang hong ci dawn’ hiam, cih ka ngak ding hi. Tua ciangin Topa in lhih bangin hong dawng a, “Nang ka hong muhsak thu khempeuh, a sim nop mah mah dingin tungman peek tungah gelh in. Hih thu a tun’na ding hun hi pah nai lo ahih manin, lai-in ciamteh in. Ahizong in hong tung baih ta ding a, kong lah khempeuh aman in hong tung ding hi. A tung hak tawh aki bang kha ahi zong in ngak keikai in. Ka seh hun acin’ ciangin hong tung takpi dinga, hong zekai lua nawn lo ding hi. Agilo mite suakta lo ding a, thuman mite ahih leh Pasian tungah a cihtak manun nungta ding hi” ci hi.\nKum 1842 kum kipat lam pan hih hilhkholhna pen “Nang ka hong muhsak thu khemeuh, asim nop mahmah dingin tungman peek tungah gelh in,” cih pen Charles Fitch in Daniel leh Mangmuhnabu a hilhkholhnate, laidal gol tungah Chart tawh a khiatna ki mu dingin abawlsa ahi hi. Tua Chartte hawmkeekna pen hih hilhkholhna a tun’na ahi hi ci-in a mu uh hi. Amaute lakah hih “Hih thu atun’na ding hun hi pah nailo” acih hun zong a tung kim veve ding mah ahihna tua hilhkholhna mah in genkhawm lai ahih lam a phawk kha nailo uh a na hi zaw hi. A cihmawh khit uh ciangin hih Laisiangtho mun hong mu pha kik saan uh hi. Tua zong a maan ahihna teci khat mah hi sawnsawn zaw lai hi. “Mangmuhna in hun teelsa khat nei a, tua hun a bei dek peet mah ciangin hong ging khia ding hi. Zuau lo ding hi. Hong zekaai phot ta leh ngak lai in. Hong tung takpi dinga, hong zekaai kik kik nawn lo ding hi….Mi dik mi in a upna tawh a nungta ding hi” ci hi.\nEzekiel hilhkholhna pawlkhat zong thu um mite ki hehneemna leh tha laakna a suak hi. “Topa in kei tungah thu hong gen a, Ezekiel aw, bang hang in ‘Hun beibei a, genkholhnate a tung omlo hi,’ cih paunak pen Israel mite lakah zat belin kinei ahi hiam? Tua ahih ciangin Topa Pasian ahi keimah in tua tawh kisai-in ka thugenna amaute kiangah gen hi. Hih paunak ka beisak ta ding a, Israel mite in gen in anei nawn kei ding uh hi.” “Amau Israel innkuante in ka thupiak ama mangmuhna sauvei pek ciangin hong tung phing dinga, tua hilhkholhna gamla lai hi, ci uh hi. Tua ahih ciangin amaute hilh in la, (393) Topa a hi kei mah in amuate tungah thu ka gen dinga, ka gen bangin tung takpi ding hi. Tu-in zekai nawnlo ding hi”, Ezek. 12:21-25:27, 28.\nTua banga thu om a muh uh ciangin Amah in a kipat pan atawp donga mu suak hi. Tu-a dongtuah ding zong mukhol zo ahih ciangin hong hansuah pah hi ci-in mu uha, thalawp kik thei uh hi. Hih bangin Laisiangtho hansuah kholhna omlo hi leh lungduai taka ngak lailai ding ahihna, Pasian thumaan muanga let tentan ding pen khahsuah in tua ze-etna hunsungin ki puuk kha ding uh hi.\nJesu Lam-en pawlte in Matthai 25 sunga nungak sawm thugentehnate tun’na zong ahi hi. Ama hong paikik nading leh leitung bei nading limlahnate tawh kisai-in Matt. 24 sungah nungzuite dotna a dawn’kikna ah, leitung thu leh pawlpi thute tawh kisaina lian pipi piang dingte Khrist in a baanbaan in gensuk hi. Hong pai masak pan a hong paikik kikal dong, Jerusalem kisiat ding thu, Lawki Rome leh Papal Romete khut nuai-a bawlsiatnate, ni leh kha mialnate, aksi kiatna khawngte a gen hi. Tua teng khit ciangin A Kumpigam tawh hong pai cianga a Amah a lamente laka mi pawl nih om ziate zong a gen suk hi. A lian 25 sungah, “Tua ciangin vantung gamin nungak 10te tawh ki bang hi” ci suk leuleu hi. Ni nunung ni cianga pawlpi nuntakzia ding kawksukna ahi hi. A lian 24 bei lam-a ki gen bang hi ding uh hi. Hih thu gentehna in ni suahnalam gamte ki teen’na ngeina khat tawh lim khat a lak hi.\n“Tua ciangin vantung gam in zipipa dawn dingin, ameivak tawi kawma paikhia nungak sawm tawh ki bang hi. Tua nungak lakah nga pil uh hi, nga pillo uh hi. A pillo nungakte in meivak atawi uh hangin namgimtui a pua kei uh hi.A pilte a hih uh leh, meivak leh thawl sungah namgimtui a tawi khawm uh hi.Zipipa a tun’ma kikalin tua nungakte a vek pi un lusu-in a ihmu uh hi.Zankim laitakin,’En un, zipipa hong pai zo hi. Dawn dingin hong paikhia un,’” ci hi.\nKhrist hong pai nading tangkona ah vantung mi khatna tangkona pan a ki theisa thu ahi Zipipa bel khat vei teitei a hong pai ding ahi hi. Nungakte kuan khiatna pen Jesu hong pai baih ding ci a tangkona hanga kipuah phatna ahi hi. (394) Hih thu gentehnaah Matt. 24 a mah bangin pawl nih om zia hong lak hi. A vekun a meivak uh ahi Laisiangtho la tek uh hi. Tua meivak taang zangh in zineipa dawn ding in kuankhia uh hi. “A pillote in meivak aken uh hangin namgimtui apua kei uh hi.” “A pilte in ahih leh, meivak leh thawl sungah namgimtui a tawi khawm uh hi. A nihna pawlte in a thatho sak Pasian hehpihna khuavaak a lak Kha Siangtho ngah uh hi. Tua in khe ading meivak hia, lampi a vaak sak Pasian thu ahi hi. Pasian kihta in Laisiangtho sim uha, thumaante thei uh hi. Lungsim leh nuntak siantho nading nakpi in zong uh hi. Hihte in a mimal nuntakna uh ah Pasian leh A thumaan muan’na a nei uh hi. Tua in alametpa uh hong zekai man leh tua hanga a cihmawhna uh thuakzo sak hi. A dangte in “meivak kengin namgimtui kenglo uh hi. Tuate pen mi’n zui tah ci-a a zui lelte ahi uh hi. A ki tangko thu in amaute patau sak sam hi. Ahih hangin a sanggamte upna teng bek ah kingam uh ahih manin mihon lawp hen-han na lak-a mei a kuang pak bang bek ahi uh hi. Amaute lungsim sungah thumaan theih tel taktakna leh thupha hehpihna in nasemlo hi. Tuate in zong thaman ngah dingin ki lamen uha, Topa dawn dingin hong dingkhia sam uh hi. Ahangin, Zipipa’ zekai mana cihmawhna nawkzo dingin kiging lo uh hi. Tua ahih manin sittelna hong tun’ ciangin a upna uh puuk in, ameivak uh a mit hi.\n“Zipipa hong zekai sungin amaute ihmut suak-in a na ihmu cip man uh hi. “Tua zipipa zekaina in Topa a hong pai ding lamet ni-a hong pailoh manin a cih mawhna uh leh a uaikaai a batna pen genna ahi hi. Kiciatna omlo tua hun sung tengin a tungtham bek leh lunghiang nei-a a lawpte hoigawp pah uha, a tawlnga ding in hanciam zaw pah lel mai uh hi. Ahih hangin a mimal a Laisianagtho theihna tawh upnakip a neite ahih leh suangpi siksan bang uha, lungkiatna tuihualpi in hong nawk hangin a nawk khia zo kei hi. “Tua nungakte avekpi un lusu-in a ihmu uh hi”, pawlkhat in awlmawh neiloin upna nusia uh hi. A dangte in ahih leh a ki tel zaw khuavaak a ki piak dong a ngak tentan uh hi. Tuate nangawn in sittelna zan hun sungin a lawpna uh leh a ki aapna uh tawm na khahsuah man lai uh hi. Lunghiang pipi tawh atung tham bek a zawt-te in a lawmte uh’ upna tunga ki ngap lel bek tawh kip zo (395) nawnlo uh hi. Kip ding leh puuk ding pen mimal khensat ding ahi hi.\nHih hun laitakin a ki uangsak pong mawk pawlkhat hong om leu zel hi. Tangkona a ki um sak phadiak pawlkhat in a khial theilo Pasian thumaan pen nial in Kha Siangtho makaihna banga zui dingin ki gen uh hi. Amau lungsim phuut up mawh mawk tawh lawpna, leh mit-kha a bulh tawm mawkte tawh gam taang uh hi. Pawl khatte leuleu in a hanciamna vang lak uh ah thu langneihsa in mittaw sialkhau let in amau cih bang a thukim pihlote pum mawh sak uh hi. Thumaan a ki sim mawh theih nadinga na seem uh suak ahih manin, tua bangte pen Jesu alam-en buppi adingin deih huai lo hi.\nSatan in tua bangte zangh in Pasian nasepna langdo in susia hi. Tua Jeus alam-ente tangkona hangin mihonpi lawp mahmah uha, mawhnei mi tultampi ki kheel uh hi. Mi muanhuai tampi in hong zekai sung nangawn in thumaan tangkona nasepna ah amau mah kipia in sem uh hi. Gilo mangpa in ama mite taan zel ahih manin Pasian nasepna a nawngkai sak zawh nadingin, thu um ing a ci mi pawlkhat khem a, a uang lam in kalsuan sak leh bung leuleu hi. Tua ciangin khutzatpa in up khialhna sunteng ciamteh ciauciau hi. Mi khialhna, mi ginat loh khakna teng, hih dinga ki lawmlo ahih kha pepeuh mankhia in mi’ theih dingin pulak khia hi. Tua bangin Jesu a Lam-ente leh a upna uh mi’ mai ah a dai sak hi. Jesu Hong paikikna a um-a ki gen, a lungsim Satan uk cip sa a hi mite a tam tektek ciangin thu umte’ sawltakte hi, ci-in a lawp sak nading nasep ah a dau pai semsem hi\nSatan pen “ih ute ih naute , Pasian mah ah sun tawh zan tawh amawh sak ”pa ahi hi. Ama lungsim mite mop-a, Topa nungzuite’ khialhnate a pang sak gige hi. A hoih lohna teng bek uh kip takin a ciapteh sak hi. A thupha bawlnate uh lah pulaak khiat sak ngeilo hi. Topa mai ah Pasian tate hong ki laak uh ciangin amau lak ah Satan zong hong pai zel hi. Kipuahphat na khempeuh ah a siangtholo, lungsim ki khaikimlo mite ava hel den hi. Tua (396)mite in thumaan pawlkhat a pom sak phot hi. Tua khit ciangin tuate zangh in mi ginalote khem uh hi. Tua ahih manin Pasian tate tawh biakna pia khawm in Topa sabuai a um khawm Khristian hoih taktak kici pah thei tuanlo hi. Satan zong tua bang hun thupi mahmahte keek mah ah aki hel zel hi. A khutzat theih ding sawltakte mel tawh hong om zel hi.\nVantung khuapi manawh-a Pasian mite’ kalsuanna leitang khempeuh Gilo mangpain letmat nateh zel hi. Pawlpi khang tangthu khempeuh ah enkik le hang kipuahphatna khat peuh a om nak leh, a lehdo omlo-in, awng thawl taka nasepna om ngei peuh mah lo hi. Paul khang lai in zong tua bang mah a tuak hi. Sawltakte in koi mah peuh ah pawlpi a phuh nak uh leh upna ka nei hi ci-a a ki saang mi lakpan in thunial, buaina bawl, nasepna adingin sa lamkhak pawlkhat om zel hi. Ki thusim ciat hi ta peuh leh mipi in thumaan itna a bei sakzo hel dingin na seem pah uh hi. Luther in zong tua bang mite’ buaisakna a phu kha hi. Thu um pha diak-a ki gen mi pawlkhat in Pasian in amau tungah thu pia-a, tua bangin ka ding uh hi ci-in Laisiangtho sanga tung nung zaw-in ki gen zel uh hi. Upna leh thuakna a kicing nailo mi tampi in amah leh amah kicing gawp kisa-a a om lai takin a ki neihtawm siathak pawlkhatte’ lamkhialh pihna tawh thu thakte gen nuam in, Satan in Luther phuhthak Pasian nasepnate susia dingin sawltak a sem sak zel hi. Wesleyte khawng mah in zong ama huzaap tawh leitung in thupha saanga ama huzaap mah tawh thu upna ngah uh hi na ven, Satan na thanuam zaw kaan zela, a kal suanna khempeuh ah a hanciam khengvaal peuh, a ki leek kimlo, a ki siangsak lote a cialcial in Satan in a seem sak kawikawi hi.\nWilliam Miller in tua banga a ki uangsakte khah khong hetlo hi. Luther mah bangin khaa khempeuh Pasian kammal tawh sittel pahpah ding hi, ci hi. Miller in “Dawi in tu hun in mihingte lungsim ah a vaang guang thei mahmah hi. Tua bang ahih leh bang ci theih thei ding ih hi hiam? cih Laisiangtho in a dawnna ah: “Amaute gah-in na thei thei ding uh hi”..Leitung ah khaa tampi pusuak khin a, tua khaate sittel ding hong ki sawl (397) hi. Pilvaang taka thumaan zui dingin hong huh kei nak leh, tua khaate in Khrist Khaa hilo ding hi. Hih gamtatsia ah Satan in na naak sep mahmah hi cih ka mutel semsem hi….Eite lak ah a siangtho sinsen-a ki gen tampi mah in mihing thuciin lellelte mah a zui oma, tua banga ki gen selote zah mah in thumaan a thei nailote a hi zaw uh hi.” – Bliss, “Memoirs of Wm. Miller,” pp. 236, 237, 282.\nLamkhial khaa in thumaan pan hong pialkhiat pih dinga, Pasian Khaa in thumaan ah hong lut pih ding hi. Lampial mi khat in Thumaan ka nei hi, ci nuam veve kha ding hi. Tua ahih leh, tua bang mite bang ci theihin bang ih cih ding hiam? Kha Siangtho in Laisiangtho tawh ki lehbulh ngeilo hi ci-in ih dawng hi. Mi khat peuh in amah leh amah Pasian thu tawh ki sittel hen. A ki pelhna a om kei leh thumaan ka nei mah hi ci pan hen. Pasian thukham leh Laisiangtho tawh kituakin a lungsim a pai kei leh tua mi ki dawm ta hen. Satan’ thaang ah awk kha ding hi.” –“ The Advent Herald and Sings of the Times Reporter,” Vol. 8, No. 23 (Jan. 15, 1845). Lungsim pianthakna in mitzaamsa-a biangah khitui luangin, paukhia theilo zah-a aw bing lianga omte, leh Khristian laka gamlum heethaatnate sangin thu a but zawkna ka tel hi.” – Bliss, Memoirs of Wm. Miller,” pp. 236,237, 283.\nPuahphatna hun lai in uangtatna a lang pan’te a uangtat zaw bangin agaalte-in mawh sak uh hi. Tua lim mah zui in Advent Move-ment laite-in zong lang pangpa in na hong sem hi. A uanglua-a a ki umsak pha deuhte khialhna teng a hilo lamlam-a genna leh a khengval-a a dawksakna tawh zong lungkim zo nailoin, thumaan a suun beeklo zuau thu tawh lawtlawt lai uh hi. Tua bang mite in ma nialna leh muhdah lungsim tawh a gamta uh ahi hi. Kong biangah Khrist omta hi cih thu in a lung muanna uh sia sak hi. Mite in hih thu maan khamah ding hi, ci-in a um tak ngam kei uh hi. Tua in Jesu alam-en mi suah nading leh upna guite pom ding daalna in nei zaw sak hiau mawk hi.\nPaulte Lutherte hun lai-a pawlpi sunga a uang lua leh mi kheemthei pawl a om man- a amau gel nasep mawh sak tham a cin’loh bang mah-in Adventistte laka (398) a uang lua tawmno khat a om man-in hih nasep ah Pasian ki hello hi, cihtheih pah nading om tuanlo hi. Satan nungta lai-a, nakpi in naseem in hong vilvil mai hi, cih akidawk na dingin, mite thokhia sak unla ki sikkik in ki puah pha sak un, Jesu sunga thumaan omte Laisiangtho sung pan in zongkhia sak unla, Pasian tungah a pum a tangh un ki-aap sak un. A hangin, ahi thei mun khempeuh ah Satanin zuau khemna tawh ama vangliatna zangh dinga, a puuk vantung mite ki huh sak lai ding hi.\nNihvei hong pai nading tangkona pen uatluatna peuh leh pawlkhenna peuh hi zenzenlo hi. 1844 khua khal laitakin Jesu hong pai ding a lam-ente in dinmun kician loin hong om uh hangin, tua sung maha, Vantung mi khatna tangkona leh zankim kikona in a uang lua teng leh ki pawlkhenna bei sak hi. Hih nasepna-a ki hel khempeuh kilem uha, khat leh khat a lungsimte uh ki-itna tawh ki dim hi. Sawtlo-a a muh ding uh a lamet uh Jesu a itna mah bangun ki-it uh hi. A upna uh leh a lametna uh ki bang hi. Tua thu in mihing hih zawhlohna ciangah laamto in Satan hong nawk nadingte nang huan uh hi.\n“Zipipa hong zekai sungin amaute na ihmu man ciat uh hi. Zan kim ciangin hong ki tangko a, ‘Ngai un Zipipa hong tung zo hi. Amah dawn dingin hong pai khia un’ hong ki ci hi. Tua ciangin tua nu ngak te khempeuh zong hong tho khia in a meivak ciat uh hong bawl uh hi.” Matt. 25:5-7. Kum 1844 khua khal sung, ni 2300 beina hi ding cih a up ma sak uh leh tua kum sung mah-a a hun a khiin toh uh phalbi kipat dong kikal sungin Laisiangtho kammal, “Ngai un, Zipipa hong tung ta hi” a cih tangkona a om hi.\nHih nasepna hong dinkhiat theihna in, Jerusalem puah kik nading thu (decree) Artaxerxes in B.C. 457 kum phalbi-mongin piakhia hi. Kumsimzia ngeina omsa zui-in, kum 2300 ki patkum-in seh uh hi. Tua BC 457 kum phalbi mong pana pat a kisimtoh ciangin, kum 2300 cin’na pen A.D. 1844 ah hong tungto hi.\n(399) Laisiangtho Lui-a limlahna a hi, “Biakbuk siansuahna” thu ki kum pha uh hi. A lim in a kawkkholh nate a tangtun’na a om kul hi, cih phawk uh hi. Tua thu in a kawk kholh na pen Khrist hong pai masak tung tangin tungkhin h,i cih zong teltakin ki mu hi.\nPaisan pawi tuuno kigo pen Khrist sihna lim ahi hi. Paul in, “Khris ahi eite’ Paisan tuno akigo zo hi” ci hi. 1 Cor. 5:7. Paisan pawi hunin Topa mai-a kivei gahmasa Anpal buhphal pen Khrist thawhkikna limciin kholhna ahi hi. Paul in Topa leh Ama mite thawhkikna a genna ah, “Khrist in gah masa bel ahi hi. Tua nung ciangin Khrist hong pai ciangin ama mite in thawhkikna angah ding uh hi.” ci hi. 1 Kor. 15:23,24. An laakhun tatak ma-a a min anpal buhphal a kivei pen bangin, anunciangin Pasian buhsaal sungah khol dinga a hong thokhia ding tatkhiatte anlaak bangin a ki laak theih nadingin Khrist pen gahma anpal ahi hi.\nHih limlahnate pen tung kim khin a, a nate bek tung hi loin a hun zong cing khin ta hi. Kum 1500 sung bang Jewste’ kha masa ni 14 ni atun sialin paisan tuuno ki go den hi. Khrist mahmah in zong Ama sihna limlahna a hi tua paisan pawi pen A nungzuite tawh na ne uh hi. Tua pen “Leitung mawhna a pua khia Pasian Tuuno” lim ahi hi. Tua nitak zan mah in migilote-in Singlamteh-a thahlup dingin Amah lapah uh hi. Buhphal-vei limla ahi ih Topa in nithum ciangin tho kika, “Misite lak-a gah masa (an pal)” hong suak hi. Midikte thawhkik nading lim lak khol zong ahi hi. “A sia-pumpi” ki khela, “minthang pumpi bangin ki bawl” cihna zong a lak ahi hi. Filipi 3:21.\nTua mah bangin a limciing pen in nihvei hong paina ding zong a limcin’na zia leh a hun sehna maan in atun’ kul ding hi. Mosi hun nasepna ah Biak inn puah siangna, siansuahna, ni pen Jewste kha 7na, a ni 10 ni ahi hi. Siampi lianpa in Israel mite ading pumkhat suahna bawlin, a mawhna uh Biakbuk pan siansuah khia hi. Hong pusuah ciangin mipite thupha a pia hi. Tua ahih ciangin eite Siampi lian bel Khrist in (400) mawhna leh mawh nei teng susia in leitung ahong siansuah ta dinga, Ama miteng sih theih nawnlohna hong pia ta ding hi, ci-in ki um hi. Kha 7na ni 10 ni, Biakbuk siansuahna ni pen A.D. 1844 kum in October 22 ni tawh ki tuak hi. Tua ni pen Topa hong pai ni ding hi ci-in na seh uh hi. Sittel phapha uha, ni 2300 hilhkholhna beina pen tua kum phalbi mong laitak tawh kituak a hih manin nial theih nading omlo hi.\nMatthai 25 sunga thugentehna in Zipipa hong tun’ ciangin ihmusa-a ngak acihte hun ding a hong suak to ta hi. Hih pen a lim lahnate pan hi ta leh, hilhkholhna pan hi ta leh ki tuak in ki lem linlian hi. Amaute lungtu ma mah in thumaan takin sem uha, “Zan kim tangkona” zong thu um mi tultampi in tangko uh hi.\nTuihual bangin tua thu luangin lei maitang teng a tuum hi. Khuapi khat pan khat, khua neu khat pan khat, gam tuam a gamlapi pi dong zela, Pasian ngak a om mi khempeuh a khan’lawh dongun ki tangko hi. Hih tangkona ah ki uatsak luatna, thu tuam neihnate beisiang hi. Nisuak salha tui mang vukte bangin uangtatna teng bei mang hi. Thu um mite in a uplahnate uh, a buainate uh beikhia in lametna leh haan’na tawh a lungtangte uh ki dim hi. Nasepna ah a uanglua se, mihing liinglawng sakte peuh om nawnloin, Pasian Kha leh Laisiangthothu tawh a ki uklo peuh mah a beisiang hi. Tua hun laitak pen Pasian kamsangte in mawhkawkna thu a hilh ciangin Israel mi honpi ki sikkik uha, Toppa kiang azuat uh bang ahi hi. A khang khanga Pasian nasepna a ki ciamteh zelte khat a suak hi. Lungsim khat lawp in nuam lua mahmah napi, lungsim tawng zong khia in mawhnate pulaak in, leitungte nusia in, hi hiaihuai keei zen hi. Topa mu hel ding cih lungtang tawh lungsim pen kigawi keei ta hi. Thu ngetna bek tawh hunte zangh in, siit nei loin Pasian kiang ah ki pum aap uh hi. (401) Tua nasep a ki sepzia Miller genna ah, “Lungdamnathu gen luat ding om vetlo hi. Mai lam-a piang ding thu bebek ki mitsuan lua-a, van leh leipi in gen zawhloh minthan’na tawh lungdam ding cih bebek in lungsim la khin hi. Awng khia nuam sam napi van pan-a hong ki awng ding pen ki ngak hi. Lasate zong khawl phot uha,…van pana vantung mite hong sak ding la a huh dingin ki ngak phot hi. Lungsim ki tukalh om loin avekpi in lungsim pumkhat in ki om hi” ci hi. – Bliss,\n“Memoirs of Wm. Miller,” pp. 270, 271.\nTua nasepna-a kihel dang khat genna ah, “Mun khempeuh-a mite in van sangna-a Pasian mai ah ki niamkhiat in lungsim tawng nung khelkhia in ki aap zelzul uh hi. Hih leitung nate hong deih nawnlo sak pha mahmah hi. Ki elna ki muhdahnate siaksiang hi. Khialhnate ki pulaak in Pasian mai ah ki maisak hi. Lungsim ki tamkham in ki sikkik mahmah na tawh hong maisaka, a hong saan’ nading ki ngen ziazua hi. Ei leh ei ki niamkoih in, kuun in ih teci pan’ ngei nai peuh mah loh zah in lungsim niam hong guan hi. Pasian in Joel tunga a sawl, Pasian nilian ni hong tung ding hi, puan balkeek loin lungtang balkeek sak un, Topa lam ah ki hei in an ngawl in kap un la dah un, a cih bang linlian hong tung hi. Pasian in Zechariah tunga a genna ah: Ama mite tung ah hepihna Kha, thumna ngetna ki buak a amaute in teipi tawh a dawt-pa uh en in, thuumna lianpi lei maitang ah ki dim hi,…Topa a na lamen mite in Topa mai ah a ki gawtbawl uh hi,” ci hi –\nBliss, in the Advent Shield and Review, Vol. 1, p. 271, (Jan. 1845).\nSawltakte khanga ki pan biakna nasepna hun lian tuamtuamte ah hih 1844 phalbi mong laitakate sangin mihing ginat lohna phawktel a Satan ukna pan a suahtaak zawkna khatvei beek om ngei nailo hi. Tu nangawn in, kum tampi a kheng suk khin napi, tua hun a va ki helkha ngeisa thumaan a leen laite in tua hun a thupha nasepna pen Pasian’ aa tak tak hi, ci-in teci pang lai uh hi.\n“En un, zipipa hong pai zo hi. Dawn dingin hong pai khia un” ci a sapna ah ngaka a om mi khempeuh hong pai khia a, “a meivak ciat uh a bawl uh hi.” Ni danga (402) a theih khak nailoh uh lawpna tawh Laisiangtho hong sim uh hi. Vantung mite ki sawl a, a lungkia mite phongin tangkonathu a saang thei dingin puah uh hi. Tua nasepna mihing pilna leh lai tampi theihna hang ahi kei hi. Pasian vaang tawh ahi zaw hi. Siam theihna talen tawh hi loin ki niamkhiat a kipiak zawhna tawh thuza masate in sapna manga a zuihna uh tawh ki sem hi zaw hi. Lokho mi in a lo nusia uha, set nasemte in a vante uh koih khia in lungdamna khitui tawh tua patau kona thu tangko dingin kuankhia uh hi. Amasa a makai ahi densate in hih nasepna ah zui nunung pen zaw den uh hi. Pawlpi tuamtuamte in a biakinn kongte uh kalh uha, mi lompi pite in amau kipawlnate uh nusia uh hi. Hih Pasian nasepna pen vantung mi nihna tangkona tawh a ki gawm pah ahi hi.\nThupuak sunga “En un, Zipipa hong pai zo hi” cih pen kinial nading tampi om loin Laisiaingtho in zong ki tel takin a gen ahi hi. Tua ciang bek hi mawklo-a, mite a liinglawng sak pha mahmah khaa in na seem takpi cih ki mu pah lai hi. Dot kikna leh khalauna bang mah omlo hi. Khrist Jerusalem-a gual zawhna tawh hong lut lai in mun ci teng panin mite hong ki khawm in Olive mual pan a hong paite pawl in pawi hong bawl pah mai uh hi. Tua hun a Kha nasepna hong siim pakna uh tawh hong ot pih pah mai uh a, “Pasian min tawh hong paipa in thupha ngah ta hen” hong ci uh hi. Matt. 21:9. Tua lai a mah bangin thu umlo mite Jesu a Lam-ente kikhopna ah hong ki kaikhawm uh hi. Pawlkhatte theihnopna lungsim gil tawh, pawlkhatte simmawh nopna lungsim tawh, huzaap lian ngel nei husa khat in thupuak za nuam saka, “En un, Zipipa hong tung zo hi!” cih pih zaizai pong hel uh hi.\nTua hun in thungetnate a ngahsak pelmawh ding zah in upna nei uha, thaman ngahsak zo ding upna hong khang hi. Lei keu tunga guahzu bangin nakpi-a a zong mite tungah Kha Siangtho’ hehpihna hong tuak suk hi. Amaute Honpa tawh maitang ki mu ta ding ci-a a lametna uh in a ki genkhia theivetlo lungdamna guan hi. Kha Siangthoin a (403)lungtangte uh zo a, neem sak-in tuisuak sak hi. Thu um mite tungah tehna leet in A thupha a buak suk hi.\nKi dawm tak leh ciliap huai takin thu saang thei mite in a Topa uh a muh ding uh a lamet hun tak ciangin hong pai ciat uh hi. Zingsang sialin amaute Pasian in a saan’ takpina kiciat sak phot ding pen vai masa-in nei den uh hi. Amau lungsimte kinai takin ki pumkhat a, thungetna vive in nei uh hi. Khat leh khat ading zong ki ngetsak uh hi. Amaute in gamdaihna tata ah ki tuah khawm in Pasian tawh kizom in a awte uh gamlak, lo lai, leh sing lak pan in vanah kahto tawntung hi. Honpa in saang hi cih a tel theih nading uhin nisial annek sangin lunggulh zaw uh hi. A lung sung uh ah meii a om leh a sian’khiat mateng tawlnga loin thu ngen uh hi. Hehpihna in amawhna uh mai sak zo cih a theih uh ciangin alunggulh uh Topa muh ding angaklah uh hi.\nTua zah bang lakpi mah ah amaute cihmawhna ki thuak sak lailai hi. A lamet hun uh bei ta a, amaute Honpa hong kilang lo hi. Upna kiamlo, hoi loin Ama hong pai ding na en ngitnget uh hi. Hong dawk theihloh ciangin Mary in Honpa han en a a hawm-a om a muh ciangin a kah sa in awng a, “Ka Topa luang a la mang ta uh hi. Koi lai ah pai pih uh hiam ka thei kei hi” Johan 20:13 a cih bang a tuak uh hi.\nLamdang sakna lungsim, tangkona amaan mah hi mawk ding hiam cih launa lungsim neihna tawh tawmvei sung thu umlo leitungte hong dal sak hi. A hun bei ta a hih thu lah hong tunglo hi. Amasa in bel adongtuak pawlte tung ah ki gualzo sak pah ngam samlo uh hi. Hi sam napi in Pasian hehna lim zong lah om tuanlo ve ahih ciangin a launa teng pan un leiihaang kik uha, nuihsatna leh zawthawhnate hong dawk ta hi. Topa hong pai baih ding ka um hi, a ci mi tampi in a upna uh a paikhia uh hi. Pawlkhat a um pha mahmahte in nasia pha deuh uha, leitung pan a leeng mang ding zah in ki tuat uh hi. Jonah bangin Pasian phunsan uh hi. Hin’ ding sangin sih ding lunggulh zaw ta uh hi. Pasian kammal tunga ki ngalo a mi dangte upna tunga ki nga (404) sawn lel pawlte pen a ngimna uh tu in ki khel pah lel hi. Zahko theite in a thaneemte leh a meidawite zo gawp uh hi. Kikop in lamet ding lah om nawn kei, lau nading lah om nawn kei, ci huan uh hi. A hun tung khin a Topa lah hong pailo hi. Leitung lah a ngei-in ngei lel in, kum tultampi a tua ci om lai ding bang hiau mawk zaw hi.\nA hanciam thu-um mitein a neihsa khempeuh uh Khrist adingin piakhia zo hi. Ama mai ah hawm mang khin ta uh hi. A neihsa khempeuh uh, a upna bangun leitung mite tungah tangkona in zangh mang khin ta uh hi. A Topa uh leh vantung mite tawh om khawm baih ta ding ci in tangkona a saanglote tawh gamlapi ki hal khin ta uh hi. Deihna takpi tawh lungsim ki thasaan in thu ngen uha, “Topa Jesu aw hong pai in, hong man lang in” ci uh hi. Ahih hangin Amah hong pailo hi. Tu in hih leitung nuntakna ading mahmah in zong vangikpi hong suak kik hi. Lungkhamna hi zah lak ah mi zahko thei, mi bing-ho theite in upna leh lungduainate hong sit pha ngel uh hi.\nAhih hangin hih cih mawhna in Khrist hong pai masak lai-a nungzuite thuak sangin nasia zawlo hi. Jerusalem-a gualzawhna tawh a lut laitakin Ama nungzuite in Amah pen David Tokhom ah tu dinga a galte uh’ nop nehna pan in Israelte honkhia ta ding hi, ci-in um uh hi. Lametna lian leh nopsa mahmah kawmsa in amaute zaliat ding kituh in a Kumpipa maipha zong uh hi. Mi tampite in a puan tungsilhte uh suah in Ama pai nading lampi ah phah uh hi. Pawlkhate in nisuh hiang khiak in phah uh hi. Gualnuam takin lungdamna lak uh a, “David Tapa tungah Hosanna!” ci uh hi. Phariseete in hih lungdamna nokkhak in Jesu kiangah A nungzuite taai dingin a sawl uh ciangin, “Hih mite daai mah le uh zong man lang takin suangte kiko ve ve lel ding hi,” ci kik hi. Hilhkholhnate a tung kim ding ahi hi. Nungzuitein Pasian vaihawmna banga asep uh kul hi. Ahih hangin amaute cih mawhna lianpi in khuh ta ding hi. A sawtlo in Honpa gentheihna leh sihna amaute in mu ta ding uh hi. Han sung ah vui ding uh hi. A lam etna uh bangin neu kha beek pianglo hi. Jesu tunga a lam etna teng uh mangthang lel hi. (405) A Topa uh han panin gualzawhna tawh hong thawhtoh mateng , “Khris in sihna athuak khit ciangin sihna pan a hin’ kik nading thu a om,” hi cih hilhkholhna omsa thu a phawk kha kei uh hi. Sawltak 17:3.\nTua ma kum 500 lai in Topa in kamsangpa Zechariah tungah a gensa thu om a, “Zion mite aw, nakpi takin lungdam un. Jerusalem mite aw, lungdamin awng un. En un, na kumpipa uh hong pai hi. Amah, gualzawhna tawh hong pai a, ahi zongin ki niamkhiatna tawh hong pai-a, sin nailoh lano tung ah hong tuang hi” ci hi, Zechariah 9:9. Nungzuite in Khrist in thukhenna thuak a si mawk ding ahih leh hih hilhkholhna tung theilo ding hi ci-in um uh hi.\nTua mah bangin Miller leh a pawlte in hih hilhkholhna thu a tangtun’na ding na seem uha, leitungte kiang ah tua a ki mop thupuak tangko khia uh hi. Hilhkholhna in tua a cihmawh ding nangawn uh genkhol hi. Cihmawh khit ciangin tangkona dang khat mi namte tungah Topa hong pai ma in ki hilh lai ding ahihna a thei kei uh hi. Vantung mi khatna leh a nihna tangkona a hun maan in ki hilh hi. Pasian in tua nasepna amau te zangh in sep ding mah-a a seh sa a hi zaw hi.\nLeitung in lamen in ngak uh a, a hun-a Khrist a hong ki lat kei leh tua lametna buppi nusiat dingin tuat uh hi. A hi zongin Jesu kumkik nading tangko nasepna a gen pawlkhat kip takin dingg lai uh hi. Advent nasepna a gah tawh en le hang ki niam khiatna, lungsim tawng zon’khiatna, leitung nate nungngat a gamtat ki puahphatna na sepnate, Pasian nasepna takpi mah ahih na tecite a om hi. Amau in tua Advent thuhilhnate ah a huh Kha Siangtho hi kei ci theilo uha, hilhkholhna hun a sehnate uh zong a khialhna mu kik zolo uh hi. Amaute lang pang hat pente in zong hilhkholhna a khiatna a maan zaw ding lakthei tuanlo uh hi. Amaute in Laisiangtho teci pan’nate nakpi thu ngen a Laisiangtho sung pan a ki ngah thu, Pasian Kha Siangtho in huh takpi a a muhtel sak thute khah kik mawkmawk nuamlo uh hi. A lungsim sung uh kuang lai a, nuntakna vaang tawh hing lai uh hi. Biakna makai minthangte, leitung hong pai ding ka lemetna a ngeina mah-in a khauh lai hi. Ka bawlnate zong a kumkum-a ngaihsutna tawh ka sep hi a, ka sep ding maha hong ki pia hi, cih ngaihsun in ka um hi. Ka khialh khak leh zong thupha bawlna, lawmte itna, leh Pasian ah ki piakna hanga khial ka hi zaw ding hi.” “Thu khat ka theihna ah ka up thu longal thu dang ka hilh kei hi. Tua ka hilh thu ah Pasian in hong kop pih hi. Ama vangliatna hong ki langa, ahoih tampi a piang sak hi.” “Mi tul tampi in mihing muh theina ciang ah hun tawh kisai hilhna hangin Laisiangtho sim lawh uh a, tua thuhilhna hangin Khrist sisan ki thehna muang in Pasian kiang ah ki aap uhhi.” – Bliss, “ Memoirs of Wwm. Miller,” pp . 256,255, 277, 280, 281. “Mi kisatheite maipha ngah ding ka hanciam ngei kei a, leitungte in hong mitsiin uh hangin ka hoi ngei kei hi. Tu in zong amaute pahtaak ding zongin ka maivil tuan kei ding hi. Amau muh dah nadingin lah aval ka seem tuan kei ding hi. Amaute khut ah lah nuntakna ka zong ngei kei dinga, zong ka mai-et beek kei ding hi. Amau huhna ka taan pi leh Pasian vai hawmna maan mahmah lel nading hi, cih lamen in ka muang hi” ci in gelh hi. – White, J., “Life of Wm. Miller,” p. 315.\nPasian in amite nusialo hi. A Kha Siangtho in a ngah uh thumaan leh Advent thu a nusia lote huh lai hi. Hebrews laibu sunga kammaalte in hih a ki sit tel mite thuakna ah a hansuahna leh ki dop nading hilhna a om hi. “Ciamna na ngah nadingun thuak zawhna lungsim na sam uh hi. Bang hang hiam na cih uh leh, A hong pai dingpa in khawl loin, Tawlno khat khit ciangin ahong tung ding hi. Ka midik in upna tawh a nungta ding hi, a nung kin leh, ka lungsim in, Tua mi hangin lundamna a nei kei hi. Eite in ih hih leh, kisiatna tung dingin anungkin mite lakah i om kei hi; lungsim kha in gupna a ngah nading upna a nei mite lak ah I om hi. “ Heb. 10:35-39 ci in ki gelh hi.\n(408) Hih hihlhna pen ni nunung a pawlpite tunga ki pia, Topa hong pai baih ding cih a um mite lam lahna ahi hi. “Tawm vei khit ciangin a hong pai dingpa hong tung ta ding a, hong zekai lo ding hi.” Hih lai tak ah zong Topa hong kilat ding hong ki zekai sak phot ngei ding ahihna tel takin lak hi. Hi athu hilhna pen a diak diak in hih hun a Jesu a lam-en pawlte thuakna tawh ki si hi. Tua mite upna a kisiat khak ding a lau huai hun hi mah hi. Amau in Pasian deihna bangin Kha Siangtho leh Ama kammal om bang tawh sem khin zo uh hi napi in tua a thuak na mawk pen uh bang deihna hi mawk hiam theilo uh ahih ciangin, mailam ah bang thu tuak kha lai ding cih lah theilo uha, eite hong makaih Pasian mah ahi takpi na diam aw ci in khalau thei mah ding uh hi. Tua bang bibiai ahih lai tak hun ading mah in, “Mi dik in a upna tawh nungta ding hi” ci leu leu hi. “Zan kim tangkona” in amau mai lampi sala, hilhkholhnate ki selcip nawnloin tel thei uh hi. Khrist hong pai ding hi ci a lim lahnate lah tung khin keei ta-a, amau mah mah in a muhna bang uh a lam pai a hi zaw uh hi. Hi napi, tu in ci mawh in kuncip uh hi. Pasian leh A thumaan a upna bek uh tawh ding lai uh hi. A zahko thei mite in, “Note bel a hong ki kheem hi lel veh aw! Na upna uh paikhia un la Advent nasep pen Satan aa hi ci lel ve un!” ci ci sawn sawn uh hi. Ahih hangin Pasian kammal in, “Mi khat peuh a nung kik leh Ka Kha in tua mi tung ah lungdamna nei lo ding hi” ci keei zel mawk hi. A upna uh nial in a tangkona uh a huh Kha Siangtho nolh le-uh tua mi kisiatna sungah tung ding hi, ci hi. Amaute tungah Paul kammal in khauh takin hansuah a, “Na muan’na uh khah suah kei un.” “Thuak zawhna na ki sam uh hi.” “Tawm vei khit ciangin a hong pai dingpa hong tung ding hi. Hong zekai lo ding hi” ci hi. Amaute adinga lungmuan’na ding pen Pasian piaksa khuavaak a ngahna bangbang a pah tawi den ding uh ahi hi. Ama khapnate len cinten-in, Laisiangtho sim behbeh zel in, lungduai taka khuavaak dang ngah beh ding ngakin avil ding uh a kul ahi hi.\nSee also AH 5: Tavuan Puakim (Azom)\nPrev post Ak khuangta Thawh Hunta\nNext post Tuan Pupa le Kamsangte


timestamp: atn

url: =Thuthak Tomkimcing 25 July 2014′ Issue\nSya Suan in Apension behlapna in, a inn’ CNF te sap sak.\nTedim township Education Officer (TEO) pan atawl ngaa Zomi sung ah mipil Sya pipa Pu Thang Za Suan’ Ma/186 Tedim vengpi a inn ah CNF te anih veina zum honna bawl theih nading panpih in ainn ‘CNF zumding in honna 25 July 2014 ni zinglam 10:40 Am in pia hi. Zinglam daak 10:00 kipan ding lempak lo in 10:40 teh kipan thei uh a, Rev Suan Khen Mung in thungetna tawh apna nei hi. Mipi apai 36 pha uh hi. Thumopna hunpi Pu Talun Ceu ( ပူး တလြန္ က်ဲအို ) in nei hi. CNF zum keekee Tedim myonee sung mun 6 ah’ hong tuah kik laiding in gelna nei khin uh hi. Amun kician ahih nailoh hang in Sozang, Haimual, Lenuupaa, leh Leitung khualzin mite lunglutna munhoih leh Sumbawlna lampi kong zinkim gim khikhe uh hi.\nMipi te leh khangno te muh na ah Tedim khuapi sung Tansawn Siapi, TEO leh mipil pawl khat te in pension khit uhteh Biakna lam kihelna picing neilo ban ah Company nasep luthei ding hilo ahih man in’ teek ta uh aa, gam leh nam vai ah Pension behlap theih nading in amit uh naang kual kaamh bang hi in, a ngawng uh saang zeza diak uh tawh kibang cihsan hi.\nSya Suan bek hilo in pawl khat ki zanzeezaat mai uh hi cihi. Party min tuamtuam ding nuam uh’ cih kiza hi. Hih te GZA, ZYA, CPP, CNP, USDP , ZCD ZRDP, te leh NGO te ah kihelna gina anei zong omlo cihi. Minam leh Gam ading nasem tak pi maw?, Gilpi bek maw? Pension behlap nabek maw? kithei tel nailo in om uh hi kicihi. Sakollam leh Tedim CNF zumte zong kipeet baih mahmah ding hita uhcih mipi in mu hi. Banghiam cih leh Sakollam leh Tedim CNF km’ gentak ding in ki ngamla vetlo cihi.\nCNF pen Census ma in Chin ah ki khumding cih Hakha ah khawmpi bawl khin hi a, A hih hang in code tuamtuam tawh kumpi in kikhum ding hong gel na tungtawn in tukum Census leitungbup theihpih mimal simna thu leh mimal kisimna CNF in Chinstate sung leh muntuamtuam om nate pulakna aneih loh ding in kumpi langpang bawl in laikhia khinzo ahihna online pan mipi in theih khitsa ahihi.\nTua kimlai TEO in ainn asap sak pen CNF pan in apension behlap nakop innsap lametna bek in mipi in mu hi. Banghiam cih leh CNF zumhon ni tu ni- in Pu Talun Ceu ( ပူးတလြန္ က်ဲအို )thugen zom in Sya Suan in mipi theih kop ding in thugen na kician neilo cihi. Member khat in om pelpol kicihi. Banghang in CNF te zum ding in’ ainn pia,phal hiam? Gam leh nam ading adeihna banghiam?\nCNF in ainn sap maan bangzah piak ding in gel hiam? Gam leh nam ading in encikna leh kilemna Sakol lam CNF kiciang saklo ahihiam? CNF in Sakol lam leh Tedim uino lutuah ahih lam tel theilohiam? Tua ahih leh Sya Suan gimna in banghipen hiam? Kawlgam kumpi Census vaihawm na leh Leitung UN sum tampibei in a vaihawm na, Census result out ding akamtam CNF tebek banghang ainnsung ah sang lutumsak hiam?\nCNF pan in golhguk bangzah nei hiam? Mipi in theinuam ta miaumaiu hi. Maikum kitel ding teh CNF party Tedim ai awh in dinsawm hiam? Sakol lam CNF zum kihongsa thusim lohna hiam? Ahih kei leh Tedim phel nih hong kisuah na thu Zum inn nei pa leh Rev thu genpa in mutel thei nailo hiam? mi in cihi.\nLeitungbup muntuamtuam ah Kampau kibang Ngeina kibang tat leh heek kibang Zomi kipawlna te ah asisan kinaipih te ama pan nopna pulakna mipi tungah akilang tak tak in Press Conference neih kei leh uphuai nailo hi kicihi.


url: =NULEPA LE TATE KIZOPNA - Zomi Adventist Innkuan\nZo Phualva Thupuak Vol 09, Issue 08:\nNulepate in Tate tawh Kinai un.—Nulepa pawlkhatte in atate uh theisiam hetlo in kithuahpih lo uh hi. Tate le nulepate kigamla uh hi. Tate thuaknate nulepa in theihpih in amaute sungah aom thute kaikhia zo uh hileh huzaapna hoih neizo ding uh hi.\nNulepa te in tate ie itna le muanna angah nading ahoih pen kankhia ding hi. Tua in amaute lammaan ah paipih theiding hi. Innkuan sungah itna nitang tangsak ding hi.\nThapiakna le Phatna.—Khangnote in kithuahpih ding lawm ngai phadiak uha, amau kia om nuam salo uh hi. Amaute in itna le thudonna deih uh hi. Nuam asaknate un a nu lungnuamsak dingin ngaihsun uh hi. Nuamna le dahna atuah uh ciangin a nu kiang ko pah hi. Nu adingin thupilo himah leh na awlmawh keileh amau aidngin natna piang thei hi. Nu hehpihna le phatna thupi hi. Mit-hem khat le phatna, thapiakna in amaute lungsim sungah nitang bang a, anibup in lungnuam sak hi.\nNulepa in Tate Mimuan. —Na tate migitna tawh thuhilhin na lungsim tawh khih un. Amau’ tungah huzaapna pulaakna tawh nagimna uh dopih ding ahi hi. Athusimte uh ong koh nadingin hilhin. Anuamna le ahaksatna hoih takin gen sakin.\nTate in nulepa tawh kinai zaw uh hileh siatna tampite panin suakta ding uh hi. Haksatnate tuakin bang lampi zuiding cih alungbuai ciangin nulepa zuan uh hen. Avaite uh nulepa maiah pulaakin hilhna ngen ngen uh hen. Pasian akihta nulepate in amaute haksatnate theilo in lo ding hi. Tate lungsim kua in nulepa sangin theizaw ding hiam? A ngeksen panin asuk ato a akem nu in tate lungsim puak thei ahih manin, makaih thei hi. Pa huhna tawh tate zia le tongte khalin a uk thei kuamah dang om lo hi.\n“Hun Neilo.”—Pa in “Ka tate ka pattah nading, midang tawh kithuah nading le innkuan sung nopsak nading hun ka nei kei” ci uh hi. Tua bang nahihleh banghangin innkuan nei nahi hiam? Ahun neihte uh amau ading bekin zangin, tate adinga azang nuamlote amaute khut sung uhah aom tate pattah ding nasep akhinkhia ahi hi. Na tate zia le tong na lamsak ding ahi hi.\nNu tampite in “Ka ta tawh hun tam ngah mahmah keng” ci thei uh hi. Tua ahihleh nikten puansilh adingin na hun khiam inla, Christ hun pia in. Na tate awlmawhlo-in om kei in. Nang le na tate kikalah bangmah koih kei in.\nVangik tampite hangin nute in lungduai takin tate thuhilh manlo-in, itna le hehpihna pia lo thei uh hi. Naupangte in amaute lunggulhna ahi hehnepna le kilawmtatna Nulepa kiang panin ngahlo uh hileh, angah theih nading mun zongtawm l euh pumpi, kha le lungsim susia kha ding uh hi.\nSee also ZOGAM AH PASIAN THU TUN ZAWH KUM 121 CINGTA!\nKimawlna le Nasepna ah.—Na hun awngte uh tate tawh zangkhawm un. Akimawlna uh le anasepna uhah kithuah un. Amaute muanna thalawh un. Amaute tawh kilawmtatna lamto un. Nitak sialin Nulepate in innkuan hun nei un. Na buainate le nisim nasepte nawlkhin un.\nAkithuneisakte Hilhna.—Ama’ thu bek thu asa siate le nulepate in tate tawh kithuahna ah alauhuai thu om hi. Amau le amau kithukhual sakin le kithu-neisakin, tate le sangnaupangte hehpih nameel thei lo in, mite lungsim sukha lo hi. Naupangte akim uhah kaikhawm in, sepna le kimawlna ah itna pulaak thei uh hileh, naupang lakah naupang bangin om thei le-uh naupangte lungnuam sakdinga, amaute itna le muanna ngahding hi. Asawtlo-in naupangte in zahtakin, nulepa, le siate zong hong zahtak thei pah ding uh hi.\nLawmsiate in Innkuan Gal.—Tate lungsim a hoi nadingin Satan le alawmte in nasia takin hanciam uh hi. Tua hi a, tate pen itna le migitna tawh kep ding ahi hi. Nulepa in tate tawh kithuahsiam uh henla, amaute lunggulhna le lungsim puakte theisiam uh hileh ciangtan omlo tate muanna ngahding uh hi. Inn ie nopna na tate kimah vial un. Tua hileh akhangno pihte kikhawlhna lunggulh loding hi. Leitung siatnate hangin tate tungah kikhallna piak kul hi. Nulepate in zong tate alungtang uh tawh henkhawm uh henla, tate hoih nading lunggulh ahihna uh musak hen.\nNulepate in Tate tawh Kikhawl Hen.—Nulepa le tate kikal ah anoplo kizopna om kei hen. Nulepate in tate tawh kikhawl uh henla, amaute deih le duhte theihpih in, amaute thuakna thaukpih theiin, amaute lung sungah aom bangbang phawk pih thei uh hen.\nNa itna uh natate in mu hen. Amaute alungnop nadingin nahih theih tawpin bawl un. Tua bang hile uhcin, na khalnate thei thei ding uh hi. Itna le hehpihna tawh tate uk un. “Vantungmite in vantung ah a om Ka Pa mai vil tawntung uh hi” acih phawk un. Pasian in apiak nasep om bangin vantungmite in na tate uh a vil ding na deihleh na hihtheih bangun amau tawh kipawl un.\nTate in inkuan maan ie itna le ciimna tawh akilamto uh ahihmanin lamlakah lawm le pawl zongin mangthang loding uh hi. Siatna in amaute kai lo ding hi. Inn sungah aom lungsimin amaute zia le tong hoihsak dinga, inn panin paikhia in leitungah amaute mun aluah uh ciangin zongsatna hoih le thukhun hoihte tawh zia-etnate panin kidal ding uh hi.\nSee also Zo Phualva Thupuak: Volume 06, Issue 26 - Christian Te in Christmas Pawi Bawl Huai Mah Hiam\nLai Siangtho Sungah Herodte:\nThuciam Thak Bu sungah #Herod kici minpua mi 6 bang om a, avekun kinaina/ kimeltheihna anei vive tek hi pian mai uh hi. Lai Siangtho sunga omlo Herod tampi om a, tua te zong ih genkop a kisam om ahih manin ih hel kop hi. Herod cih laimal pen mimal min hilo a, khanggui kumpi nam min ahi hi.\n1. Herod the Great (37-4 B.C.)\nAmah pen Roman kumpi khut nuai a Judea gam ukpa hi a, amah bel Jews minam hilo hi. A gitlohna hangin minthang a, a gitlohna hangin Jews te iin mudah hi. Mipilte khembawlin; Bethlehem khua kiim a naungek khempeuh a that/ a sawm kumpipa ahi hi (Matthew 2:16,17). Jerusalem kulhpi le Caesarea khuapi zong lam ding hanciam hi. Tuate lam nading in phiangsiah nasia takin dong ahih manin Jews te in phiangsiahkai/siahdongte muhdah cihtakin a muhdahna uh hong suak hi. Ama sih khit ciangin a tate 3 ahi Archelaus, Herod Antipas, and Herod Philip te in Paltstine gam phelhawm uh hi.\n2. Herod Archelaus (23B.C. – A.D. 18).\nIh gensa bangin Herod ie tate thum lakah khat ahi hi. Amah in a pa gam pawlkhat ahi Judea, Samaria le Idumea teng uk hi. Ama uk hun sung sawt lo a, Jews te ngetna tawh kizui in in AD6 kum ciangin Caesar Augustus in laih hi. Ama uk sungin Joseph, Mary le Zeisu te Judea gam ah teenglo in, Galilee gamah na teng zaw uh hi. (Matt. 2:22).\n3. Herod Antipas (20 B.C.-A.D. 39)\nZeisu in “ngia” (Luke 13:32) ci-in a sap ngiat pen hi a, a Pa’ gamh sung pan Galilee leh Perea ukna ngah hi. Tuiphum John a that pa (Mark 6:17-20) zong ahi hi. Pontius Pilate in Zeisu kiangah thukhenna ah a kimu dingin a sawl pa ahi hi. Pilate leh Herod Antipas tua ni a kipan lawmta asuak uh ahi hi (Luke 23:12). Amah in emperor Tiberius pahtawina in Tiberias khuapi saat a, tua khua ah Greek te le Romans te dim uh hi.\n4. Herod Philip (26BC-A.D. 34)\nA pa’ gamh ahi Galilee gam pawlkhat leh Syrians leh Greeks te ukna nei hi. Hih Philip pen Matt. 6:17 sunga “Philip” kici pen hi lo hi. Herod Antipas in a zi a suhsak pa pen Herod II ci in tangthu in ciamteh hi. Philip in Herodia teenpih ngeilo a, Herodias tanu, Salome teenpih hi. Matthew in a ciaptehna khialkha hi. Herod Archelaus le Herod Antipas tawh a pa uh kibang in, nu kibang lo uh hi.\n5. Herod Agrippa I (12BC-44 AD)\nHerod i tupa hi hi. A Pu Hero the Great sangin gam alianzaw ukna nei hi. Amah pen golhguk neekna (Corruption) tawh thong kia ngei a, ahi zong Caligula, Gaius Julius Caesar (Roman emperor 37-41AD sung) tawh ka kilawmtaat manin a panmun hong ngah kik hi. Sawltak laibu sungah John sanggampa James ngawntan in, Peter thong sung a khum pen in kithei hi (Acts 12:1-5). Amah iin Pasian min thangsak lo ahih manin vantung mi in vattuk hi (Acts 12:21-23).\n6. Herod Agrippa II (27-100AD).\nAmah pen Herod Agrippa I ie tapa hi a, apa sih in kum 17 bek pha pan ahih manin Emperor Claudius in Rome ah kem hi. 48AD ciangin Syrian kumpi Herod Chalcis hong si a, a kumpi gam Agrippa II tungah pia hi. 53AD ciangin a kumpi gam nusia ding in kitawsawn himah leh Claudius in tuma Philip uk sung ahi Batanea, Trachonitis le Gaulonitis, le Lysanias sunga Abila teng kihel hi. Apa mahbangin gam lianpi uk hi. Amah pen 100AD pawl in si a, Herod khanggui kumpi sem tawpna zong hipah hi. Sawltak Paul a khualzinna thumvei khit zawh akimat in akimuh pih ahi hi. “Thu-um mi suaksak zo dektak” cih kimu thei hi (Acts 25-26; 26:28). Mawhnei hetlo pi in Paul kiman a, Caesar kiang dong a thu tungto khin hi kei leh “khahkhiat ding hi” ci hi. (Acts 26:32)\nZo Phualva Thupuak: Volume 06, Issue 26 - Christian Te in Christmas Pawi Bawl Huai Mah Hiam\nTags: History, Zo Phualva Thupuak\nPrev post 5.\tA Gawgee Mahmah Galkappa’ Mang\nNext post ZSS 6: Kammalte Sim


url: =Rakhine State sungah innkuan khatin ngasa nekhial in innkuanbup mi 3 in sihlawh :: ZOMI DAILY\nposted on 19 May 2017 at 9:55 am UTC+9:30 Lomkholna: Myanmar, News, rakhine, Sawltak\nMyanmar, Rakhine State sung aom innkuan khatin ngasa namkhat nekha ahih manin mi 3 si cih Irrawaddy pan kiza hi. Rakhine Police te genkhiatna ah innkuan khatin Wednesday sun an “Lunch” in ngasa namkhat ahi “Puffer Fish” kici nekha uh ahih manin mi 3 in asihlawh cihi.\nPuffer Fish pen gu anei “Toxic” namkhat in aki ciamteh hi a, ahi zongin pawlkhatin alip leh asungkua teng hemkhia in, asa neveve uhhi. Tua asa lakah “tetrodotoxin” kici gu namkhat kihelthei in, tua ngasa anekha tepen naklahgawp in sihlawhthei kici hi.\nPolice Officer khatin agenna ah ngabeng “Fisherman” Ko Toe Myint Swe kicipa in Puffer Fish khat manin innah ciahpihhi. Asungkua leh asin te hoihtak paikhialo in huankha hiding cihi.\nKo Toe Myint Swe, azi leh atanu kum 6 aphapan khattawh athum un Puffer Fish tawh sun an anekkhit uh asawtlo in khua phawklo uhhi.\nTuaciang in amanlang in Gwa Hospital ah kipuakpah a, 11:30am hunpawl in zato kitun hi.\nGwa Hospital atunzawh phetin Ko Toe Myint Swe sipah hi. Tuakhit ciangin atanu sileuleu hi. Azi in tawmveisung bangteng nekha in hihbangin piang cih Doctors te kiangah agenkhiat khitciangin sipah leuleu hi.\nFree Funeral Service panin Volunteer Ko Kyaw Myint Maung in agenkhiatna ah tua Puffer Fish te ii asinkha “gallbladder” pen lauhuai mahmah hi.\nPawlkhat gamsung sabeng “Hunters” te’n gamsung ah sapi “wild animals” abet ciangin thaangsiahna in aneih uh hi a, gu akhauh mahmah namkhat ahihi ci’n genkhia hi. Amahpen hihte innkuan khua aphawkloh ciangin akhuapan Gwa General Hospital ah apuak ahihi.\nRelated: Rakhine State sungah Yaba Pill kici vankham $270,000 manneiding kiman ~ ZD\nZato paninzong siavuan te’n asitciang uhciang in hihte innkuan pen asihna “Food Poisoning” hi ci’n ciamteh uhhi. Theihngeiloh ngasa lamdang khawng mawknekding lauhuai mahmah hi. ZD Sawltak #zomidaily\nPrevious: New York, Times Square sungah mawtaw khatin mipi omna phugawp in mikhat si, adang mi 22 liam\nNext: A (2) veina 21st Century Panglong muakna ~ Bob Tuangpi\nAbraham’ Thupha Nam 7 ~ Pu Thangboi\nZomi TV International : 2014 July 19 Program


url: =Thukhen 12 Innkuan Nuntakna Tuktehna ~ MUC\nThukhen 12 Innkuan Nuntakna Tuktehna\nAdmin 1:23:00 AM Articles, ZOMI SDA NEWS\nInnkuan Nuntakna Tuktehna Kikhenna (Azom 4)\nKiteenna in Khantawn Kiciamna.\n—Khangnote adingin kiteenna in lenkhopna-in kingaihsun hi. Kiteenna-ah athupi zaw tavuante ngaihsun khalo hi. Kiteen kiciamna in sihna in akhenlohin kikhih tawntung ding ahihna lak hi.1\nZuthawl kipiakna khempeuh phatakin ngaihsut ding ahi hi. Ahangin kiteenna in khantawn manding ahi hi. Nuntak laitengin bangci nuntakuh hitaleh kikhen loh ding thu ahih manin numei leh pasalte in nak ngaihsut masak ding ahi hi.2\nKiteenna Telkhialhnate Jesuin Puahpha.\n—Judah mite lakah pasal khatin thuneu mahmah khat hangin zi a maktheih nading thu ngah uh hi. Kima khin lehlah a zi in aut peuhpeuh kitenpih kik thei hi. Hih ngeina in mawhna leh siatna tampi natun hi. Mualtung thuhilhna-ah Jesu in thumaanlohna hang lobuangin kikhenna om thei lo ding hi, ci hi. “A zi ama mikhempeuh, mi tawh mawhna losiah a kimak leh nu-le-pa mawhna a bawl a suak hi: a kima numei a teenpihte zong nu-le-pa mawhna a bawl ahi hi,” Jesu in ci hi.\nKikhen theihna tawh kisai in Phariseete in Jesu dong kik uh hi.Jesu in piancil a kiteenna na genpih hi. “Note ngawngkhauh nahangin Moses in zi ama theidingin hong phal hi: ahih hangin a kipatcil panin tua bang hi lo hi,” Jesu in ci hi. Eden huan a kiatma-in Pasian in a bawl na khempeuh “hoih mahmah hi” ci hi. Kiteenna leh Sabbath zong, Pasian’ minthan nadinga mihingte’ phattuam nadingin a kibawl ahi hi. A siangtho nupa kopte khut lenin Piangsakpa in pasalin “a nu leh a pa nusiain a zi a bel ding hi: pumkhat a suak ding uh hi,” a cih ciangin kiteenna in leitung bei dongin Adam suan leh khakte in a nei zom ding uh ahi hi. Tawntung Pa in hoih hi, a cih in mihingte khantoh nading leh thupha lianpi ahi dingin a gen ahi hi.3\nKhialhnate puahin mihingte tungah Pasian’ lim leh meel a guang kik dingin Jesu leitungah hong pai hi. Israel siapite lungsimah kiteenna tawh kisai ngaihsut khialhna na om hi. A siangtho kiteenna na zangkhial uh hi. Mite ngawng khauhlua uh ahih manin thu neuno khat hangin a zite ma uh hi. A ut leh a tate tawh khenkhia-in a zi zong mundangah hawlkhia theilai hi. Hihpen gitlohna khatin kingaihsun a, hawlkhiat a ngahte in thuaksiatnapi nei uh hi.\nHih siatna apuahdingin Jesu hong pai ahi hi. Kiteen ni khatin Jesu in nalamdang na bawl hi. Kiteenna in asiangtho niin baangloin a kikep ciangin a siangtho ahi hi, ci in Jesu in tangko hi.4\nKikhen ding a ngaihsunpa Thuhilhna.\n—Kiteen kizopna na ngaihsutdan pen a khial ahi hi. Kiteenna a palsatte bekin kiteenna khel thei hi. Hun haksa hunah om i hih manin, Jesu Chrish sungah upna kip lobuang, ngaihmuan ding omlo hi. Thungetna tawh a vil hi kei leng, Satan vaihawmna tungtawnin Pasian kiang panin a kikhenkhia thei vive i hi hi.Na lungsim tawlngasak hi lecin, na cidamna hoih zaw ding hi. Ahi zongin kimakna tawh kisai-in lungbuai-in, lungsim khaikimlo, tangtakin ngaihsunlo nahih manin na ngaihsutna maanlo hi. Mihingte in Pasian’ thukham a pelh nadingun amau adingin thukham bawltawm theilo uh hi. Amaute in Pasian’ dikna tuktehna thukhamah ahong pailoh phamawh hi.\nZi in pasal kiangpanin ahih kei leh pasal in a zi kiang panin a taikhiat theih ding pen lampi khat bek Pasian in omsak hi. Hih thu phatakin ngaihsun un.5\nA kikhenkhin Nupate Thuhilhna.\n—Sanggamnu sanggampa aw, tawlkhat sung na omkhawm kei uh hi. Lungduaina, migitna, leh kithuakzawhna nei hi le-uh cin hih bangin kikhenna omlo ding hi. Tuate in nupa kikalah a om tawntung ding ahi hi. Bangbang a piang zongin a kuama peuh in no ngaihsutna tuktehin vai nahawm kei ding uh hi. Na utbangun khensat ding zong hi lo hi. Lungsim a nemsak Pasian’ Kha Siangtho in note sungah na hong sem henla, tate a pantah thei ding lungtang hong pia hen.\nLungtomin, kamkhauh a pau lo dingin, no deihna bek thu-sa loin, pasal in zi tungah, zi in pasal tungah thu a khunglo dingin no adingin vantung Pa kiangah kong thumsak hi. Na nihun a cingtaak lo zia leh tong na nei uh hi. Pasian’ ukna sungah omnailo nahih manun na kizopna uh pilna omlo hi.\nPasian’ ukna nuaiah a lutdingin note kong thum hi. Lungsim a nasak ding kampau dingin hong kizeet ciangin bangmah gen kei un. Hih sanah gualzawhna ngah nailo nahih manun kam tawh a khial dingin hong kizeet den hi. A khial zongsatna khempeuh gualzawh ding ahi hi. Pasian tungah kipum ap un. Jesu Chrih Suangpi tungah kia un. Kitamzan un. Pasal leh zi hihna tawh no leh no ki-uk un. Chrih kiangah huhna ngah dingin zuan un. A hehpihna a mawkna in note hong pia ding hi.\nA beisa na nuntakzia adingin kisik un. Kitheihsiamna ngahin zi leh pasal-in omkhawm kik un. Kilungtuaklohna leh lungnoplohna a piangsak a beisa thute nusia un. Topa sungah thala un. Leitunglam kongvangte khak unla, vantunglam kongvakte hong un. Khuavak ngah nadingin -thungetna tawh vantunglam kilamto hi le-uhcin khuavak leh nuntakna ahi Topa Jesu in na thungetna uh hong za ding hi. Amah, Dikna Nitangin na lungsim khuavak taan ding hi. Ama ompihna khuavak na sungah nasap leh lungnoplohna a piangsak kammalte na pau keiding hi.6\nLametna A Neilo A Kibawlsia Zi.\n—Nong laikhak kangah hi. D. in kikhelna takpi na muhsak kei leh ama’ kiangah ciahkik ding kong hanthawn ngam kei hi. Zite tungah a neih lungsim puakte hangin Topa lungdam lo hi. Tua bangin a ngaihsutlai leh nang mailam ding zong hoih tuam tuanlo ding hi. Zite bawldan amah in thei lo hi.\nHih thu hangin ka dah mahmah hi. D adingin zong ka dah hi. Ama’ khensatna zui dingin na ciahkik ding kong kun ngam kei hi. Nang tunga kong gen bangin ama tungah ka gen hi. Ama’ ukna nuai-ah kipia kik lecin na nuntakna kisia ding hi. Amah a kikhel ding ka lametsak hi.\nNa thuaknate Topa in hong theihsak hi.Topa sungah thala in. Amah in nang hong nusia lo ding hi. Nangmah kong hehpih hi.7\nA Kinusia Papi.—“Na Singkhuam Pua-in.”\n—Na vai bang kibawl theilai hiam, ka thei kei hi. Na zi na khahsuah ding longal gen ding ka nei kei hi. Nang tawh a omkhawm nawnlo dingin a khensat leh omkhop ding ngaihsutna in gentheih huai hi. Nang a nusia dingin a khensat bangin kipasal sakin la nasingkhuam pua in.8\nKikhenkhin napi Pasian’ mai-ah Kiteenglai.\n— Gam thukham tawh kikhenna na neikhin uh zongin Pasian’ mai-ah na kikhen nai kei uh hi. Pasian’ thukhunin sang zaw hi. Mawhna khat bek om a tua-in nu-le-pa mawhna ahi hi. Tua bekin Pasian mai-ah nupa kizopna khensat thei hi. Gam thukhamin kikhenna a hong piak hangin Lai Siangtho muhna-ah nupa mah na hilai uh hi. Tua in Pasian’ thukham ahi hi.\nTua sanggamnu in pasal dang nei thei lo ding hi. A pasal in nu le-pa mawhna bawl hi, cih lai a kiphah matengin kuamah dang tawh kiteenna om theilo hi. Tua ciang bekin a deihdeih tawh kiteeng thei pan hi.9\nThu-umlo Lawm tawh Kikhenna.—A zi in thu- umlo a hi-a amah a langpan ahi zongin, tua tungtawn bek tawh a pasal in a zi-ma theilo ding hi. Pasian’ thukham tawh a kituakin a zi in amah a nusiat nop kei nakleh a pasal in a zi teenpih ding hi. A pasal pen kilangpanin, kibawlsia-in, kinawngkai-sak ahi zongin, Pasian kiangah tha la zaw hen, Topa in a ngen khempeuh hehpihna thupha pia thei hi. Lungsim siangtho-in, thukhun kician nei-in, khensatna kip nei dinga, bangci khensat ding, cih Pasian in lampi pia ding hi. Ama thuaknate tawh khensatna nei thei lo hi. Ngaihsutna bek tawh kikhalna om ding hi.10\nKiteenna kip, Zi in alungsim Khelzawding.\n— Na pasal kiang panin lai ka ngah hi. Pasal in zi, zi in pasal thukhun tawh kituakin a khen theih hunin nu-le-pa mawhna bek ahi hi.\nNa lungsim a tak tailo ahihleh Pasian’ minthan nangin na lungsim khel lecin hoih zaw lo ding hiam?\nZi leh pasalin kizahtakna leh kingaihna a lamto ding uh ahi hi. Lungsim, kampau, leh gamtatnate uk ding kisam a, khat leh khat thangpaihna a omlo dingin na kizom ding uh hi. Khat leh khat kikin bawl dinga, khat leh khat na ki-itkim theih nadingun tha na kipiak ding uh ahi hi.\nNa nihun Topa na zongpha un. Itna leh migitna tawh khat leh khat tungah na tavuante uh kisepsak un. Pasal in nasep hanciamna nei ding a, innkuan panpih nadingin hanciam ding hi. Tua in a zi kiang panin zahtakna a ngah nading hiding hi.\nSanggamnu aw, na lungsim na vom suakleh Pasian lungdamlo ding hi. Na pasal maisak in. Amah in na pasal hi-a, na tavuante na khitna leh zi na hihna tawh amah na itna in na thupha ngah nading ahi hi. Na leei-ah migitna nei in. Tua in na thukham hita hen. Na lungsim na khelkul dinga, zong na khel thei hi.11\nKibatlohnate na muh uh sangin na hoihnate uh na kilawh nadingun sin pha mahmah un. Ziadam tawh kizopna in na nuntakna uh hong bawl thaksak ding hi.12\nKikhenna leh Pawlpimi Suahna.\n—A thuaksia sanggamnu A.G. vai tawh kisai in, mawhna sungah a lut, a pasal vai-ah, amaute in picinna nei lo uh hi. Ahi zongin pawlkhatte pen pawlpi mi kipia kik a, kisikna taktak, leh Pasian’ mite santham a ngah uh ciangin a kisangkik hi bek hi. Hih vai in pawlkhatte haksatna tawh kibanglo a, a nuai-ah kong gen beh hi:\n1. Thukham 7na palsatna-ah a mawhlamte in kisikna apulaak kei uhleh, a suplawh a lawmin ama lampanin buaina omlo in kimakna a ngahleh, suahtakna ngah ding a, vai a neihleh thusia lai ding hi.\n2. Kimakna hangin amau leh amau buai-in, a tate zong abuaisak uhleh mawhna a neilote mawhsak nading Lai Siangtho in genkha lo ahih mahbangin kipsuak ding hi.\n3. Hun, nasep, thungetna, lungduaina, upna leh Pasian’ deih bang a nuntakna in kipuahphatna piangsak ding hi. Kiteenna kiciamna a palsat khat tawh omkhop ding pen mun khempeuh maizumna tawh kidim ahih manin kimakna in natna tawh kibang hi; kimakna in khantawnding hi a, lungsim nasak hi. A mawh banglo lamlam Pasian in hehpih hen!. Kiciamma in kiteenna phatakin ngaihsut masak ding ahi hi.\n4. Zahtakkai, mi hoih numei pasal tampite in vantung a tum khit uh ciangin Satan kiangah mansel takin kizuak uha, Pasian’ nasepna daisak uh hi. A khakna ah meikhuk tung uh hi. Pasian in hehpih hen! Mawhna sungah a lutte in banghangin mawhna tawh kituakin kisikna neilo uh hiam? Chrih kiangah kidenna in hehpihna, leh damna banghangin ngenlo uh hiam?13


url: =Najib innsungpan sum akimanteng kisimkhinta, RM114 Million pha :: ZOMI DAILY\nposted on 26 May 2018 at 2:06 pm Lomkholna: Malaysia, News, Sawltak, World\nAbeisa in Malaysia gamsung ah Prime Minister asemlui Najib Razak ii omna innte tawh akizom muntuamtuam panin sumlom bekbek ip 35 Bags kimankhia hi. Tuasum tepen tamlua mahmah in, avekin akisimsim ciangin RM114 Million (US$29 Million) pha cih CNA pan kiza hi.\nMalaysia’s Commercial Crime Investigation Department (CCID) ah makaipi asemlaitak ahi Amar Singh inzong hihvaitawh kisai in zanni Friday ni in genkhiatna neihi.\nSum tuazah banah suangmanpha leh vanmanpha tuamtuam ahi Jwellery leh Watches cihtezong ip 37 Bags tak kimanhi ci’n News Conference ah genkhia hi. Tua vanmanpha tepen asum amanzahding kituatthei nailo hi.\nCCID makaipipa Amar Singh in agenbehna ah tua sumtepen leitung summanpha tuamtuam Currencies nam 26 hi a, abeisa May 18 ni in Anti-money Laundering Law tawh kizui in akimankhia cihi. Sum akimankhia lakah atamzaw pen Singapore Dollar leh Malaysian Ringgit ahihi.\nKuala Lumpur khuapisung Pavilion Residences aom Najib Razak tawh akizomkha Apartment mun 3 takah abeisa May 18 ni in Police te’n buluhna nei uh a, tuapan in Jewellery, Designer Handbags, Shoes, Watches, Cash cihbang vanmanpha leh sum avekin akigawm in ip 284 Boxes tak matkhiatsak uhhi.\nTua Apartment tepen Najib ii atapa leh atanu te omna kici a, adang khatzaw penah kuamah omlo cihi.\nSumlom akimankhia tepen sumsim asiam mahmah Bank Officers 22 takin May 21 panin May 23 sungteng simngekngek uh cihi. Sumsim nadingin Money Counting Machine 11 tak zang uhhi. Tua Bank Officer tepen Bank Negar Malaysia (Central Bank) panin Bank Officer 21 leh Bank Islam Malaysia panin Bank Officer khat, akigawm in mi 22 takin ni 3 sungbang sum asim ngekngek uh ahihi.\nSumkhempeuh avekin akisim khitciangin Bank Negara Malaysia ah kipuaksuak hi. Amanpha mahmah Brand minthang Bags tepen hermes Brand vivepian hileh kilawm hi. Tua akiman Bags te Photo kizaihding a, Paris aom company te kikhak in, sitciansakna kineiding hi ci’n CCID makaipipa in genbeh hi. Sawltak #zomidaily\nPrevious: ZAM Thupuak :: 27 May 18 (Kachin Galtai te huhna)\nNext: Mangpha khakna: Australia, Queensland ah hongnusia Rev. Neng Do Lian (Lingthuk)


url: =Nungkik ding maw, mailamnawt ding? ~ Dr. L. Lam Khan Piang :: ZOMI DAILY\nposted on 19 December 2014 at 7:55 am Lomkholna: Article, Lamkhanpiang, Politics\nZogam Kawl kumpi ukhna sung a om Zomite in census vai tawh kisai-in nung diakin khenzak-a-vaihawm khumna (divide & Rule) policy i tungah hong kizat manin buaina leh kitelsiamlohna dong hong tun hi. Hih bang pen a deih huai lo ahih hangin, pelh thei zong hi lo hi. Ba’mcihleh ei tungah hong ukh nuamte vaisai hi mawk ahih manin, i hih thei tawm mahmah hi. Ahih hangin, khangmasa te khutma zuunin puahkhawm peuh leng gualzawhna ei a hong hi ding hi. Hi tawh kisai ka ngaihsutna a tomin hong luikhia nuam ing, ngaihsutna kibang lo zong om thei hi, tua ahih manin a phatuamzaw ding ngaihsutna tawh ngaihsutna kibanglo te kikum ding hi hang.\nMinam min: tualsuak leh tualsuaklo\nBritish ten India leh Kawlgam a lakkhit uh ciangin Zogam hong simh in tawlpi khat mah hong ukhkhum uh hi. Tua hun sungin, Zogam leh a sunga om mite tangthu, ciindan & tawndan, ngeina, adg., gelhin ciamteh uh hi. Mite khuakhat-leh khuakhat hiam behkhat-leh-behkhat cih bangin a bawngbawng in ki-om a, min tuamtuam tawh kisam in, khua pau tuamtuam khong tawh kiciamteh in zogam i luahna thu na limh gelh mahmah uh hi. Hih bangin minno tuamtuam tawh hong na ciamteh uh ahih manin tu dong koi min dik pen hiam ci-in kinial bawl den kha diildeel hi hang. Hih British te hunlai a, hong ciamtehna uh minte pen in i vekpi un hong huam zolo ahih manin minam min tawh kisai-in buaina kineih lawh hi. Min khat bek tawh hong na ciamteh bang hi leh bel buaihuai het lo kha ding hi um ing. Suah lam pan Kawlte tenna hong tawnin, Zogam simh ding a hong kuante in, Kawlte hong ciaptehna ‘Chin’ cih min tawh hong ciamteh pah ziau uh a, tua pen tu dong mah a zang nuam mahmah lai pawl om, a deih nawn hetlo pawl zong om in ki-el-kitotna hong piangsak lel dih hi. Hih dan mahin, tumlam pan a diakin Bengal leh Assam gam tawn a hong simhte in Bengali te hong ciaptehna ‘Kuki’ min tawh hong ciamteh leuleu uh a, minam min nih nei hong suah uh hi. Hih bang teng hangin a buai huai pi khat, minam min tawh kisai-in a tuak kha kihi khong hi.\nMinam min tawh kisai-ah hi bang dinmunah ki-om ahih manin, minam min a huapkim zo ding ngaihsutna tawh, ei-leh-ei i kisapna/kiciamtehna, i minam min bang hi hiam ci-in hong kisut ciangin ‘Zo’ cih pen mah a kuapeuh in kisang tek khat hong suak hi. Ahih hangin identity politics ah i hong lut ciangin, thudik na ngawn kitel zo nawn lo hong suak hi. British te hunlai a, laigelh tuamtuam te i et kik ciangin ‘Zo’ pen ei-leh-ei i kisapna mah hi-in, a laigelhte pan un kimu thei hi. Abraham Grierson (1904:1) in linguistic survey India leh Kawlgam bub a bawln a report ah hih bangin na gelh hi, “ Chin i cih min pen amau-leh-amau kiciaptehna in zang lo uh hi, tua sangin Zo, Yo, Sho, leh adg., in kiciamteh zaw uh hi” na ci hi. Tua mah bangin, Captain F.M. Rundall (1891:20) in zong, “Chin cih koilai pan hong kipan hiam cih bel cian kei veng in, ka upmawh thu in gen leng Kawlte kiang pan hi-in ngaihsun ing, Chin ten Chin cih kammal theilo in, amau-leh-amau pen Zo ci-in kisam uh hi, khat sangin tamzaw pen Zote na ci uh hi” ci-in lai nagelh hi.\nTua ahih leh Zo pen bang cihna hi a, ei-leh-ei kiciaptehna in kizang dihdih hiam? cih dontna hong piang hi. Laigelhmi pawlkhatte in na sut uh ciangin ngaihsutna tuamtuam hong piang khia hi. Kimkhatte in Zo pen mipa khat min hi a, a suan-leh-khak te pen Zosuante ki hi pah hi, na ci uh hi. Hih pen tualai-in a sangthei mahmah pawl bang om hi. Ahih hangin lai neilo minam a dingin khang tampi khanggui kiciamteh zo ding mah hiam? Cih dotna om thei hi. Identity tawh kisai thusutsiate in bel, a dik ahi kei phial zong in amite in dik hi-man hi a ci-in a sankim nak uh leh pen, adik in kingaihsun hi mai hi. Kimkhatte leuleu in bel, i luah gam pen ‘Zo lua’ ahih manin Zogam kici a, a sunga bual mite pen Zo mite hi pah hi. Hi ngaihsutdan nihte kibang lo a, ahih hangin adiklohna zong kigen thei tuanlo khat hong suak hi. Hih bang teng banah, i nuntazia, pupa ngeina leh tawndan, pau-leh-ham, thu-leh-la, azu-ava, huangvulh-leh vulhloh ganta, khua-leh–tui, van-leh-lei, huih-leh-guah, adgte., i et ciangin ‘Zo’ cih pen a kizatna na tam mahmah hi. Zo-phualva, Zo-vakhu, Zo-lengthe, adg., tampi mah muh leh zak thei ding om zihziah hi. J.H. Cope (1932, March: 2) in zong hi bangin na gelh hi, “Kawl mihing-te in Zoju a duh mah mah uh hi”. Zozu i cih ciangin tanglai pan a, i pupa khutsuak ngiat hi a, tua pen a bawl minamte mah in deihbawl in minam min teek mah tawh na mekbelh uh hi ding hi. Zo ngeina ah, Zu pen a manphatzia pen gen sau kei leng zong tu dong mah a symbol in kizui lai ahih manin thei tek ding hi hang, gentehna zuthawl pia, zulup, pu zukhawlh, adg. I khua-leh-tui min te mah uh zong Zotung, Zophei, Zokhua, Zopimun, Zomun, Zotlang, Zolui, Zosiktui, adg, tua leh paakmin Zozaam cih bang dan tampi kimu thei kawikawi hi.\nZoham, Zopau, leh Zolai\nMinam khanlawhna (nationalism) hong tun cil lai-in, Zo leh Zomi cih bangah buaina hong hi dingin khangmasate kuaman ngaihsun dingin ka um kei hi. Hih thu pen ka thusuutna pan ka muhdan in hong luikhia ding hing. Nidanglai, British te hong tunma-in pen kumpi kivaipuakzia, dan tawh kivaihawmna, state (thukham/dan tawh kivaihawm gamkhat), government, adg., cih te pen ei gamah kizanglo leh kithei kha nailo hi. Minam picing khat a om ding zong ngaihsutna om lo a, hausa a hathat in siah kai-in, mite ukh uh hi. Kiim-leh-paam ah zong tua bang ngen mah ahih manin, minam sangin hausa te tungah cihtakna (loyalty) kisuahin, amau a dingin gal kido hi bek hi.\nBritish te hong tunma deuh in Zogam ah bang thupiang hiam cih sut leng tu a i buaina uh tampi kitel dingin lamen ing. Tua hun lai-in, mi teng pen Zo ci-in ei-leh-ei kiciamteh hi hang, tua ahih manin Captain F.M.Rudall in a laibu Siyin (Sihzang) dialect, sungah Chin kici loin ‘Zo’ i kicihzawkna thu gelh hi. Tedim leh Tongzang leh a kiim ah tengte pen Zo mah kici ngiatte uh a, tua tuabanah tenna mun minpua-in Teizang, Saizang, Sihzang, Vangteh, adg., ci-in zong kikhenna namkhat om sawn lai hi. Hih minte pen munmin panin paumin hong suaka, minam min tawh kitelkhial thei ding zahin hong om hi.\nSukte hong khan ma in pen Zo tawh kuapeuh na kiciamteh in, tua sungah khuamin-paumin hong suakte tawh a bawngbawng a kikhennadan khat zong na om hi. Tua ahih manin Zo cih pen na kitawisang nuam tek a, 1943 kum bang Zo Education Board na phuan thei uh hi. Kamhau Sukte hong khan tunglai-in Tedim, Tonzang, leh akiim a khuate ah Manlun leh Mantuang te hausa innpi na hi uh hi, tualai in bel tulai a Zo ham (Zou, Lamka lamte gelhdan) a kici pha diak pen bang bel kilim zat mahmah hi ding hi. Ba’mcihleh lapau, pau-upa, leh tangthu te pen Zo ham ngen tawh na gen se uh hi. En kikkik leng ni dang in Teizang pau zong Zo pau lak pan na lui mahmah kha ding hi. I Zolate pen Teizang kammal na tam mahmah hi, getn., in “Lamsai tawng e, ngual aw e, i sai thei liailiai na maw”. Tulai khangthak ten ‘ngual’ pen ‘gual’ in khengziau, ahih hang ‘tawng’ pen khensawm leng zong kilawm nawn lo se hi. Tua hi a, ukhpi hong kikhen dungzui-in pautang bang zong kikheng thei, ahih kei leh a thak na ngawn piang thei hi. Sanggam Luseite lakah duhlian pen Sailo Ukhpi in pautang ding a na zang ahih manin phattuam pih uh hi. Laisiangtho hong kileh sawnsawn ciangin pau picing pen hong suak pah hi.\nZolai ci a J.H. Cope in hong bawlsak pen Kamhau dialect pansan a kibawl hi a, ama ukhna gamsung a pautang a kizang pen hi pah hi. Hih pen zawhthawh bawlna tawh kibawl hi lo-in, bang pau tawh gelh ding ci-in thudot-kamkupna (consultation meeting) hong neih ciangin Kamhau dialect pansan in lai bawl ding cih thukimna nei uh hi. Tua pen Zolai hong kici hi. Hih bang democratic process zang a lai bawl cih pen leitung mun dangah kiza lo hi, i sanggam Luseite lakah zong om lo hi. Tua hunlai-in Kamhau dialect tawh Zo ham zong kilamdang nai hetlo hi, ahi hang consonant tawh kammal umtuah hong pat ciangin Zo ham tawh tawm hong kilamdang deuh bek hi lel hi. Gentehna khat en pak leng J.H.Cope in The Chin Hills News a bawl lai in a kammal zatte i et ciangin Zo ham ciil mahmah tampi kimuthei hi. Hih news pen a Zo min dingin, TEDIM KAM KI ZA NA LAI na ci hi. Kum sawm val bang lai bawlin hong puahphat khit ciangin, TEDIM THU KIZAKNA LAI ci-in kheng hi. Consonant zangin word (speech form) khen lamdangdan hong pan khia hi. Laigelhdan khantouh dungzui in kammal na ngawn hon kikheng danin muh theih hi.\nInnpite in Zo min na liahkhuh\nBritish te hong ukh ma in, Tedim, Tongzang leh a kiim-leh paam khuate ah Manlun & Mantuang innpite in na ukh uh hi. Hih bang hunlai takin Khanthuam leh a tapa Kamhau in Falam innpi bel hi, kum bangzah khit hiam ciangin Falam innpi panpihna tawh Mualbem khua la in, tua khittak teh Khanthuam in ukh pah hi. A sawt lo-in, Tedim khua a teng pawlkhatte in Kamhau hausa dingin cial hi, tua panin Kamhau in gamkek hong kipan hi. Hih pen Sukte dynasty cih theih ding zah in hong thupi hi. A sawtlo in Sukte innpi ukhna gam pen Falam leh Meitei gam kikal hong suak hi. Khanthuam te pata hong khan ciangin innpite (Manlun & Mantuang), nang zo lo-in Mal (North) lamah na kikhinto uh hi. Tua ahih manin, Manlun leh Mantuang beh pen Khaukual (Manipur) leh Tengnopal (Manipur) kiimah tu dong na tam mahmah uh hi. Kamhau hong khan ma-in, kuapeuh Zo in na kiciamteh hi. Carey & Tuck (1895: 140) in Chin Hills Gazetteer a hih bang in gelh hi, ‘Kamhow min in Zo tribal min hong liahkhuh hi’. Hi hangin Zo min pen Kamhau ukh hun sungin identity thupi pen hizo lo hi. Sukte dynasty in Zo ci a i kisapna pen hongliah khuh in, Kamhau mi cih ding kul-leh-kiphamawh hong suak hi. Lehman (1995: 70) in zong hih bangin gen hi, “Hakha ah Zo pen daipamte sapna in kizang hi”. Hih dan tawh kisai-in Carey & Tuck (1985:162) in hih bangin na gelh hi, “Yos (Zo) te pen Simhlam lam British Kumpi Ukhna gam pua lamah teng uh hi” ci hi. British Kumpi in Hakha innpite ukhna sung teng la khin ahih manin, a pualam a omte pen British kumpi in zong huamkha pah lo hi. Hih te pawl pen bang hangin Zo na kici uh hi ding hiam ci-in I sut ciangin, Haka dynasty ukhna nuai ah kihel khalo hi. Tua ahih manin, Zomi Baptist convention (ZBC) a kiphuat lai-in Zomi zatding nuam a sa lo khatin hih bangin gen hi, “Saya Hakha ah Zo pen a tuantual (tawta) phadiakte tungah ka zat uh hi” (Sing Khaw Khai, 1995: 70).\nTu ahih manin, Zo cih min pen ukhpite ukhna pualam a te sapna in kizang tangpi hi. Ba’mcihleh, ukhpite ukhna sung a om mite pen ukhpi te min tawh na kisam ziau uh hi. Hih bang hun pen British te hong tun madiak sawng teng hi se hi. Tomcikin gen ni ci leng, ukhpite (dynastic rule) in minam min ‘Zo’ cih pen liahkhuh in, a ukhna sung a om mite pen amau min (dynastic name) tawh amite kiciamteh zaw hi.\nMinam veina hong lian: Zo pan Zomi\nLeitung mite pen minamkhat-gamkhat (nation-state) danin na kikhen zihziah ta uh a, kumpite in dan tawh vaihawmna nei in, gammi hihna, minam hi na kician tak nei-in om uh ahih manin, minam kician khat hih ding kisam sakna hong piang hi. Hih modern hunah lutkhavat i hih manin, tangpi-tangta lungsim ngaihsutna ah zong minam (people) cih kammal pen thupi ngaihsutna hong lut hi. Hih modern huna kivaipuakna tawh kituak a ki-ukh i suah theihna ding in, i customary law (upadi) uh codify hong kiphamawh a, tua pen 1925 in kizo hi. Hih hunin people concept pen kiphawk panpan hih tuk hi, zong kizang nuam ta ahih manin, Zomi cih minam min danin Kamhau Upadi laibu sungah ‘kohmasak’ a gelhna ah Captain Pilot in na gelh hi. Capital letter zang dep in na gelh hi.\nTua ahih manin Chin cih na ding te ah zong Zomi cih bangin na kizang hi. Zomi pen English tawh letni ci leng ‘Zo people’ cihna hi a, political weight zong nei-in cultural identity bek hi nawn lo in, national leh political identity zong hong hi pah hi.\nKum 1960 leh cih khong lai-in sanggamte bangin, tulai kitheihmawh bawl phial leh uh zong, Zomi National Front (ZNF) na phuan khia uh hi. Ahih hangin hoih leh dik hi, a cih pen sang un, amau phattuampih zawk ding ngaihsutna in ‘Chin’ mah hong pi bawl kik leuleu uh hi.\nBangzahin “people” cih thumal in vang nei hiam i cihleh, kum 1989 a ILO Convention 169 kiselna tungtawn in kimu thei hi. Ni dangin ILO te in Indigenous “population” cih zang uh a, gam kumpi tuamtuam in haksatna om hetlo-in thukimna suaikai ziahziah hi. Ahi zongin “populations” cih pen “peoples” ah hong kilaih ciangin gamkumpite tampi–in suaikai nuam nawnlo uh hi. Ba’mcihleh, leitungbup thukhunpi khat, International Covenant on Civil and Political Rights (1966) in minam kician (peoples) te in “self-determination” (amau-leh-amau kivaipuakzia ding thukhensatna) right nei uh hi, na ci hi.\nTua ahih manin, khangmasate khutma pen zomlo-zuunlo in mailam kalsuan ding i sawm ciangin, ei lakah zong kitelkhialna hong piang bektham lo-in supna lianpi om hi. Tua0male hi a, nungkik lo-in mainawt ding hanciam ding hizaw hi. I khangthu a Zomi ci a i kilawh hun pen, national consciousness i lakah hong tun hun cihtheih hong suak hi. Tua ahih manin national leh political (ei deihna danin) identity neihna hong suak ahih manin, thupi mahmah hi. Zomi cih hong kizatma in hausa nuai leh ukhpite nuai khongah ki-om in, minam dan a vaisawm khop ding zong kingaihsun lo hi, zong kisamlo hi kha ding hi. Ahih hangin British colonial kumpi nuai-ah i om ciangin, leitung mite minam in na kikhen in, minamkhat-gamkhat cih bang pen a paidan khat ahih na hong kitheih ciangin minam kicain khat suah ding a kisawm hi pan hi. Bangzahta in ngeina-tawndan, beh-leh-phung, sisan na ngawn kibang leh zong minamkhat suah ding i sawm kei leh minam danin kuamah in hong san tuan lo ding a, zong kihi zo lo takpi ding hi. I kiim-i-kiang a, mite minam in hong kihuai in mailam kal hong suan khop uh ciangin ei zong tua bang mah a I om hong kisam hi. Tua ahih kei leh minam dang te ukhna nuai ah ki-om in, sal bangin suakta takin ki-innteng thei ngeilo ding hi.\nTua hi a, Zomi cih hong kizat ciangin minam picing hihna hong kilangin, bektham lo-in politics zong ihih theih zah manin sai-in, suahtakna dong tup-leh-ngim in kinei thei ta cih na zong hong hi pah hi. Ngaihsutna tuamtuam pan bang kimu thei hiam i cih leh Zo pen i cultural leh traditional (primordial) identity hi a, Zomi pen political leh national identity ahih na kimu thei hi.\nCarey, B.S. & H.N. Tuck, 1983, Chin Hills: A History of the People, Our Dealing with them, their Customs and Manners, and a Gazetteer of the Country, Delhi: Cultural Publishing House (First published in 1895).\nCope, J.H., Tedim Thu Ki Zak Na Lai (The Chin Hills News) Mat Kha (March) 1923 (A Monthly News Paper)\nCope, J.H., 1937, ‘Sukte Tang Thu’ (History of Sukte), in Tedim Thu Kizakna Lai, monthly News Letter (July Issue).\nGrierson, G. A., 1967, Linguistic Survey of India, Vol. III, Part-III, Delhi: Motilal Banarsidass (First published in 1904).\nKhai, Sing Khaw, 1995, Zo people and their culture: A historical, cultural study and critical analysis of Zo and its ethnic tribes, Khampu Hatzaw: Lamka, Manipur.\nLehman, F.K., 2009, ‘Ethnicity Theory, Linguistics and Chin Identity’, in K. Robin (ed.) Chin: history, culture and Identity, Delhi: dominant Pubs.\nRundall, F.M., 1891, Manual of the Siyin Dialect Spoken in the Northern Chin Hills, Rangoon.\nPrevious: Pa Pasian bawng ankuang sungah ~ Mang Khup\nNext: Na sih nung ciang? No more Second chance


url: =Zomi Khangthak Lasak leh laphuah siam ‘Lian @ Li Anh" i Mimal taangthu tomno leh dotna, dawnnate. - Laibu Saal\nHome > Zomi Musician > Zomi Khangthak Lasak leh laphuah siam ‘Lian @ Li Anh" i Mimal taangthu tomno leh dotna, dawnnate.\nZomi Khangthak Lasak leh laphuah siam ‘Lian @ Li Anh" i Mimal taangthu tomno leh dotna, dawnnate.\n Ngul Min Lian (Minpi)\nLian, Li Anh, Minmin, Lianpu (minneu)\nSuahni : 23rd February 1985\nNuu leh Pa min:\n Nuu min: Sian Kim Naulak\n Pa min: Lian Khan Suan Naulak\n Founder & Ex – Principal Golden Harvest School, Mizoram.\n It’s Complicated\n Hong na telsiam un maw, gen nuam mah aih hang genlo phot ding.haaaa!\nKhua lui : Lamka\n• Ka u : Pa.Thang Bawi Naulak ( Medical Interpreter – Bosco-UNCHR)\n• Ka nau : Tg.Pauno Naulak (Transcriber – NDTV)\n• Kan nau : Nu.Cingbawi SuanKhup (Choreographer)\nKhankhiatna Khua :\n• Aizawl leh Delhi.\nBiakna Pawlpi :\n Tuiphum pawl (Baptism)\n Sia Kam Hau Crusade pan.\n• Graduate (Madurai Kamraj University) (India)\n• St Paul Institute leh Blue Star Academy (Lamka, India)\n• Lasak leh La ngaih.\n• Music lam tawh kisai limlim.\nNasepna leh mapan na, kihelnasate : (Minam sung, Pawlpi sung, Kipawlna sung etc...)\n Minam sung, Pawlpi sung leh Kipawlna tuam tuam te ah sepna ahita zongin, piak khiatna tawh mapang zo nai kei ing, mapangnuam, kihel nuam lua aih hang i theihsa tek uh mah bangin kigen siatna leh kihazatna thu za koi koi kahih manin ka kihel kei zaw hi. Aih hang Minam sung, Pawlpi sung leh Kipawlna tuam tuam te ah hong kisawl nak peuh leh nial lo in hong kisawlna bang asem dingin man sa in om gige ing.\n Tulian in bel “Rockin’ 1000” (https://www.rockin1000.com/en/) nuai ah FullTime Musician/Vocal Performer dan sem ing, Hong kisapna khatpeuh ah lasa in Hotel/Cafe/Bar/Lounge/Private Party/Function te ah pai koi koi ing. Nasep leh Music kisai khawm theilo ahih manin nasep khol bawl phot mai ing. Tua lo hun paisa in BPO (CallCentre)\nah nasem ing, kum giat kiim ka sep zawh ciang GGS Infosolution Pvt Ltd ah Night Shift Manager za dong sem man ing.\n• Ka tup leh ka lunggulh lianpen ahih leh Gupna kician ngah a Vantung gam lut ding.\n• Tua lo leitung thu ah keima mimal Music sang (Production) leh Jam Box hong ding ka ngimna ahi hi.\n Late 118:8\n√ Mi i muan sangin Topa belh ding hoihzaw hi.\nMipilte kammal hoih leh nang i na kammal bulphuh :\n• No man is an island\n• Look Before You Jump\nZomi namte minam vai ah na muhna leh nadeihsakna :\n Tu ciang ciang kei muhna panin Pasian hong Itna leh hong na makaihna hangin i minam Zomi te ki khangto mah mah ta hi, sim le mal, suah le tum I omna tek uah mihau, mipil, misiam zong kitam ta, mai lam hun ah tuhun sang zong hong tam sem lai ding hi.\nAih hang i milip tamzaw te in i ngeina hoih lo, ciindan hoih lote tawpsan zolo hi hang, tua hang mahin tu dong Zomi te ma kibung khawm theilo hi. Mihau, mipil, misiam bangzah hiam i om teei uh hang, a milip tamzaw te pen ki hai lai lua ahih manin minam dangte kipha in, kikheng zo nailo hi. Tua in bang hang hiam icih leh a pil lah hi khat lo, a ki khuata pilsak kitam, makai zah deihna hang tawh pawlpi thak peuh phuan nuam. I minam sungah “Sak leh Khang” ci a iki khen lai siah, tua lo in pawlpi kici a tam lai siah ki deidan na bei ngeilo ding a, zong ma ki bung khawm thei ngeilo ding hi.\nLeitungbup minam vai khatpeuh a kisai ciang “Sak leh Khang” ki ci ci nawn kei ni, makaih za te ci ci zaw nawn kei ni, tavuan hong kiguan/kiseh khak kei leh zong lungdam dan a siam ding, a kiniam khiat thei ding, ma a bung khawm thei siau siau dingin a nungta Vanglian Pasian in i milip lungsim sungah thu hong gen henla, khat tek tung thupha hong pia ta hen, tua hihleh i minam hong cidam pan ding hi.\nNala Phuah zah :\n Avek pi gawmin dawng 19.\nNala sak zah :\n Keila hileh mi la hitaleh kasak tampian in ah gen thei kei mai ing.\nLa album na bawl zah :\n Album lian bel bawl zo nailo, hanciam laitak (Sponsored ding zong).\n Recording dan bel dawng 4 hi. Ei Zola 2 leh mangla 2.\nShow leh Concert te ah nakihel zah :\n Competition dan Show ah khatvei, Concert/Function/Private Party dan bel ngavei tualeh Live Solo/Duo Show dan Hotel/Cafe ah bel 20 -25 kiim ding hive\nZomite Laphuah dan na muhna leh na deihsakna :\n I Zomi laphuak masa te lagelh te bel ala thu te mah mah uh zong hoih sa ngiat ing, lungsim ong khoih kha mah mah lathu zong tam hi, a ngaihsutna uleh a phuah dan mah mah uh zong tuhun a laphuak te in kipha zo deklo hi, tuhun khangno te i laphuah leh gelh dan nidang hun a te tawh kibang thei nawn vetlo in zong ki teh theinawn lo hi, lathu leh lakam kici zang sese nawn lo uh a tuahkhak dan dan gelhsuk bial bual uhi, tua manin kei zong ong ki gen zualpak leng Zola gelh ding haksa a sa mah mah khat kahih manin mangla vive a phuak hi zaw hi ing. Hi thei ding hileh Zola phuak in gelh nuam ngiat ihi leh lathu leh lakam mah mah zang thei leng hoih kasa hi, tualo in la i gelh ciang veinakhat neih mahmahna tawh gelh ding kisam hi, na la phuah athu hong zumpih in hong kosak nuam , hong nuihsan pawl omkhading hi aih hang phamawh savet kei in, a thupi penpen cileng laphuak tungah ka gennop mahmah thu pen i Zola lamal, lakam te zong thupi mahmah hi, tuasang a thupi zaw kan kasak khatin i la aw (Melody) mahmah hong hoih ding kisampen sa ing.\nZomite Lasak dan na muhna leh na deihsakna:\n Ei Zomi te pen lasiam lo kihi hetlo napi in khat i sak dan khatin ki copy gawp mangin tua hoih sa kei ing, Kawlte maw ahih keileh Mizote lasiam minthang thak khat peuh hong omleh tua i style copy pah cih bang danin kihih ngeingai in ka mu hi, mi khatpeuh i style copy nuam na hih vetleh ama late cover bawl lel inla asak dan linlian in sak sawm zawni, Enpakleng IC (Iron Cross) te siam sa tek ive maw ? aih hang ala te uleh a music te uh ken na ngai zel in mikang te la vive ahih lam cian in tel mah mah kahih man in Professional vai salo hi ing. Tualo siah bel i lasak siamte uh bel siam theilua mai uh sa ing, Mi i style iva copy ciangin eima puak khiat siamna hilo ahih manin, mi la, music nong copy loh dinguh hong deihsak ing. Na khat peuh ah ki gensiat na hipah pah ahihmanin mite in bang bang a gen zongin, gensiat, kona, demna nathuak uh hang nangma uukna asem nahih manin lungkiatna leh thaneem na dingin la zaw loin tha nong san na dinguh kong deihsak hi.\nZomite Music lam ah na muhna leh nadeihsakna :\n Tuma ka interview na ah ka genmah bangin ei Zomite pen Music tawh asuakkhia ngiatdan in mumai ing. Tuciang ciang gen dingin in bel Music lam ah khangtoh lam a kinawt hi ci ing, I Musician te mah mah uh zong siam cip uh. I Musicte uh zong ei neihsa, i omna gam a level tawh kituakin hoih thei mah mah lel sa ing. Enpakleng Zolia, Zotaang atam zaw Pro Musician ahih loh uh hang eima a ding khawm ciatin guitar/music ki tum thei tek hi. Tua manin Pasian in Zomi leh Music atonkhawm, kizui totoding ahongsiam hinteh aci kahi hi. Bektham lo in tunai G-Force ate hita leh Idol ate, i khangno lasiam leh tumging tum siam aki selsim tampi na om mawk hi, amau te in hong theihpih loh uh hang a sim in na lungdam pih mahmah ing, tua ci zaw deuh leh cih ding om kei in ah ka deihsak mah mah thu in Musician khat ihih buang leh eima idea own composition music khat lim lim nong neih theih ding uh thupi sa ing, Tualo in a thapiading Zomi milip aneu, alian in i mawhpuak na uh tello hi hang, tha kipia nuamlo ihhiam? cihpen kei leh kei kakidot ngei thu ahi hi. Tuaban ah i theihsa bangin ei Zomi tebel khatsiamna (Talent) khat neita leh siam ei, hoih hi cihsangpeuh gensiatlam ki hatzawpian theizel mawkin, tuapen khasiat huai banah hoihsa hetkei mawk ing. Zomi milip aneu, alian in thapiak siam keileng a omlai akisel sim khangno lasak uukna anei leh tumging tum thei leh uukna anei nu, maw anei pa hong kizang khia ngamlo ding ahih manin akua mapeuh nulepa ulenau thapiak siam ni cih Zomi Musician khempeuh sik leh tang in kong ngetna hipah hen. A tawpna dingin lasak siamte leh Music tum siamte tung bek hizaw lo in Zomi ten i kisap mah mah khat om a ka theih tua in Audio/Sound Engineering ahi hi. A hanciam zo ding i omleh hanciam dih ni ei guai.\nZomi Piltung tuang Madawkte lak pan etteh huai nasak diak teng leh etteh taak nasakna ahang : (Atawmpen mi3)\n1. Late Dr. Vum Son\n2. Late Dr. Cin Do Kham\n3. Late Rev. Khup Za Go\n Pilna lam hitaleh vai khatpeuh ah a minam a itna uh, a awlmawhna uleh a veina te uh hangin a vekpi mah un etteh huai kasa pah hi. Ka minam leh gam it ing ci in awng awng se takei leh uh zong a minam a veina uleh Zogam a itna uh kilang veve hi. Tua banah Zomi nam pen minam picing khat a hihna muhtheih ding a tangko ko te leh a kilangsak te zong amau te mah ahi hi uhi. Tuni in amaute eite tawh a hong nungta khawm nawn kei phial uh zong a minam a itna, a awlmawhna, a veina te uh ngaihsun, gelpha, phawk kik in eite mah hanciam in i sutzop dinguh i milip uh tavuan, mawhpuak na ahi hi. Amaute i kipiak khiatna leh a hanciam nate uh muk leh kam tawh gen zawh ding hilo a, amaute hang mah in Zomi te hiciang a khangto leh a ki tung zo bek ahi hi.Hi teng hangmah in etteh huai uh kasa hi.\nGamdang na zin nasa Gamte :\n Haaa… India leh Kawlgam simloh gampam sik kha nailo.\nMundang gamdang na painopna gam 3 :\nLeitung ah lasak siam nasak mi 3 :\n2. James Hethfield (Metallica)\n3. Joey Tempest (Europe)\nZomi sung ah lasak siam nasak mi 3 :\n2. Pauno (Lengtong)\n3. Mimin Baite (White Dove)\nZomi sung ah laphuak siam nasak mi3 :\n1. Pauno (Lengtong)\nZomi sung ah music siam nasak mi3 :\n1. Cinpi (Lazy Club)\n2. SK.Go Hau (Lengtong)\n3. Zen Lian\nZolai tawh aki bawl laibu na deih mahmah bu 3 te :\n2. Hauhna leh Khansauna Thu Guuk (Gelh – Sia. Do Khup)\n3. Zomi In Ka Suak Hi (Gelh – Late Rev. Khup Za Go)\nManglai lakpan laibu na deih penpen 3te :\n2. Zo History ( Gelh – Late Dr. Vum Son)\n3. Redeeming Love (Gelh – Francine Rivers)\n Laisim i manphatna tampi tak om hi, LST Paunak sungah As You Sow So Shall You Reap cih a om bangin na mailam nuntakna anop theihna ding nang i khut sungah om hi, Laisim lo pi in laipilna ki ngah theilo a, mipil leh mihau khat i suahtheih na dingin laipil na kisam hi tua laipilna i ngah theih na dingin lasim loh hong kiphamawh hi. Lai i sim laitak in a gah ki mu in kilo thei pah lo hi aih hang na mailam nuntakna dingah tu a na laisim na leh na hanciam nate a gah alo ding na hizaw hi. Tua ahih manin laisim na icih nak pitakin manpha kasa hi.\nA tel baih pen ding khat genpak leng laisim leh laisim lo mihing khat i nuntakna bek ah zong nak pitakin a ki lamdang na om pah hi, a hau lai a sim khat leh a haukhat mah lai a simlo khat i sum ngahna, zeek na leh zatna mah mah zong ki banglo pah a tuamah bangin a pil a kigen laisim khat leh apil a kigen mah lai a simlo khat i ngaihsut na zong tongh leh lam in ki khia pah hi bang hang hiam cileh lai ana sim vet lote them in a thu muhna uleh athu theihna mah mah uh zong na tawi zaw hamtang ahih man na hizaw hi. I minam sung enkik pak leng lai pilna neilo makaih za tuh nuam pong in ki phasak nuam lai tualeh leh laisim lo a ki pilsak nuam i tamluat manun i minam sungah buaina piang den hizaw hi. Bek tham loin tuhun ciang i omna leh gam te zong khangto ta ahih manin khuapi nuntakna, nek le taak zonna ah zong laisim te mah in sepna hoih mu uh a, a khasum sanguh zong na hoih pah hi. Tua ahih manin Margaret Fuller in Today Reader, Tomorrow Leader na ci liang hi, hih thupil teng bekin zong laisim ding a thupi na gen khin kasa mah mah lel hi.\n F-15, 1st Floor (F Block)\nVikaspuri, New Delhi, India-110018\n Email: li.anhnaulak @songwriter.net\nA lasakte ngaihtheihna ding link :\nAudio Link: - https://www.musicwhim.com/band/theiod\nVideo Link: - https://www.facebook.com/IlluxionOfDeathSxf/videos/\nMimal Taangthu Thuluui/Articles Zomi Lasiamte Zomi Musician\nItem Reviewed: Zomi Khangthak Lasak leh laphuah siam ‘Lian @ Li Anh" i Mimal taangthu tomno leh dotna, dawnnate. Description: Rating: 5 Reviewed By: cinpuzomi


url: =Datkhe avui tawh Coffee gawmkhawm in abawlkhia Vietnam Coffee Company khat kiman :: ZOMI DAILY\nDatkhe avui tawh Coffee gawmkhawm in abawlkhia Vietnam Coffee Company khat kiman\nposted on 19 April 2018 at 2:04 pm Lomkholna: News, Sawltak, World\nVietnam gamsung aom Coffee abawlkhia Company khatin asiangtholo, nekding ahilo tawh gawmkhawm in Coffee bawlkhia ahih manin kiman cih Tuoi Tre News pan kiza hi.\nVietnam gamsung aom Daily Newspaper khat ahi Tuoi Tre News te’n Wednesday ni in agenkhiatna ah tua Coffee Company te’n Battery luite panin avui avom tetawh Coffee gawmkhawm in bawlkhia uh cimawk hi.\nTua Coffee Manufacturer pen anei Nguyen Thi Loan hi a, Vietnam, Dak Nong Province sungah aom Company khat ahihi.\nLocal Police leh Fodd Inspectors te’n tua Coffee asiangtholo in kibawl cihthu azak uhciangin asitding in kuankhia uhhi. Ahuang sungah Coffee abawlzia pen avengsung ah aomkha te’n muanmawhhuaisa ahih manin kumpi thunei te tungah azaksak uh ahihi.\nKumpi thunei te’n tua Coffee kibawlkhiatna huangsung ah asit uhciangin asiangtholo Dirty Coffee bekbek 12 Tons bang mankhia uhhi.\nTuaban ah Coffee lakah ahel uh Raw Materials honkhatzong ki mankhia hi. Tuate lakah Battery akizanglui te panin akilakhia Black Power bekbek 35kg bang ki mukhia a, tuaban ah Coffee lakah heldingin azat uh Black Liquid akigawm in 10kg bang mankhia uhhi.\nTua Coffee Company neipa in Police te tungah agenkhiatna ah adang muntuamtuam panin Coffee Bean atang aginalo akideihlo te atawmman cikcik in leimasa cihi. Tuakhit ciangin tua Coffee Beans tepen alimci leh avomsuah sitsetdingin Battery datkhe hawngsung ah avui avom khawngtawh helkhawm in, azuakkhiakik cimawk hi.\nVietnam National University panin Chemistry Expert khat ahi Associate Professor Tran Hong Con in agenkhiatna ah tua Coffee lakah akihel Battery aluite panin akilakhia avui avomte pen gu apiangsakthei Toxic Chemical hi a, Manganese Dioxide kici in lauhuai mahmah cihi.\nVideo: A Vietnamese family-run coffee manufacturer based in Dak Nong province has been caught producing “dirty” coffee from harmful materials like used batteries, dirt and rock dust, daily newspaper Tuoi Tre News reported on Wednesday (April 18)\nManganese Dioxide avui themcik ahi 0.5 milligrams bekbekzong tui 1 Liter tawh gawmkhawm in kidawnkha hileh mihing te adingin gu piangsak a, lauhuai mahmah hi ci’n Prof Con in genkhia hi.\nTuabang in sawtveipi Manganese Poisoning athuakkha tepen anunung ah akhuak siacipthei, Brain Damage thei uh cihi.\nDatkhe tang (Battery) sungah akihel Lead, Mercury, Zinc, Cadmium, Arsenic cihtepen alauhuai mahmah guza (toxic) namkhat ahihi. Tuate nekkhakna hangin khuak siasakthei, kal (Kidney) siasakthei, sihui paina te susia sakthei (cardiovascular system), ta neilo in omsakthei (fertility) in alauhuai mahmah ahihi.\nLeitungbup ah Coffee tampi ahawmkhia, abawlkhia “world’s largest coffee producer” gamte pen Brazil, Colombia, Ethiopia cih gamte ahihi. Vietnam gampan inzong Coffee tampi ki bawlkhia in, Vietnam gamsung ah Coffee Manufacturer ah nasem bekbek mi 2.6 Million om ciliang hi. Sawltak #zomidaily\nPrevious: Nazi na it lam kilangsak in (2)\nNext: Zomi Siamsin Kipawlna panin ZRA vaitawh kisai Thukin Tangkona


url: =· India gam Utter Pradesh state Kharta khua ah Zu sia dawnkhak nahang in mi 29 sikhin a, mi 123 sidekdek in zato ah kibawllaaitak ci in Palikte in January 13,2014 ni in taangkokhia uhhi. Zu sia hang mah in hihkiimteng mah ah mi 30 singei a, adang West Bengal state ah 2011 kum in 170 si in, 2009 kum mah Gujarat state ah 107 si ngei hi. Zu sia cihciang in mite khambaih theiding a atawmmanno tak a kibawl zu te hiphadeuh ci in gen uhhi.BBC\n· December 28,2014 ni a Java tuipi sung a akia Air Asia QZ8501 I taangthu ciaptehna black box tuisungpan pi 98 athuukna pan kitawmkhia khinta a tu in Vanleeng banghang in kia hiam cih Black Box tungtawn in kikaansaan laaitak ci in Vanleeng zong makaai Indonesia thuneite in January 13, 2015 ni in taangkokhia uhhi. Tuniciang misi luang 162 lakpan misiluang 48 kitawm zopan cin genbeh uhhi.BBC\n· Asia gamsung ah ni 6 sung khualzinding in Leitungbup RC makaaipi Pope Francis Sri Lanka gam Colombo khuapi January 13, 2015 in tuta hi. Sri Lanka gam ah Christian mi tawm mahmah himah leh mipi atullom a sim leh kumpi thuneilamte in nasiatak in vaai nadawn uha, Sri Langka Zo Ngeina tuamtuam tetawh namuak ziahziah uhhi. Sri Lanka gam ah Christian 7% hi a RC tampeen in, Buddish 70%,Hindu 13% leh Muslim 10% ahihi. Tuma kum 20 laai in Pope John Paul II apailaai Buddish te nanuaksan himah leh Tutung Pope Francis peen namuak mahmah uh ban ah Buddish makaai lamte tawh thunge khopna neiding cilia uhhi. Sri Lanka khitciang Philippine gam paiding ci uhhi. Philippine gam atunciang mi amuak tamlua mahmah ding a lauhuai ding ahihman thautang butzawhloh mawtaw atung kihong tawh paisak kiaukiau in mipi khutvankawikawi ding ci in Philippine kumpi lam thuneiten gen uhhi. Tuaban ah acingngiat ding in Leitungbup thukan Interpol te leh Philippine palik gaalkaap 40,000 in cingding ci in President Benigno Aquino in genkhia hi. BBC\n· Piantit te hansan daan Nung Muslim migilo ten Charlie Hebdo thuthang zum busim in tua huhau in mi 17 asihkhitciang tukaal sung a ahawmding uh thuthang te I cover-maaitang ah Muslim te Pasian Mohammed lim tuangsak in “ I am Charlie” cisakding ci in January 12 ni in taangkokhia geu uhhi. Hih thu hang in EU gamte leh leitung gamtuamtuam te cimul tho a, Sunday Jan 10 ni in kithutuahna lahna in lamdung lamvaai ah leitung makaaituamtuam leh mipi One Million kilen lampai ziahziah himah leh Obama a kipan US kumpi thunei azalian te paingam lo uhhi. Tua ahihman in US gampeen Muslim ten ongliaktum ta maw, 666 in ong ukcipna ta maw cihnop huai ta hi. VOA\n· US gaalkaap te khutnuai a om ahi Leitungbup tawh kisai gaalvaai ah avaaihawmpi US Central Comments te Twitter account IS migilo ten a hack-buluh sak deep uhhi. HI thu hang in Iraq leh Syria gamsung ah January 13, 2015 ni in US leh apawlten 27 vei Beelmaai khiat uha, IS te munhoih tampi leh inn le lo zumte suksiatsak uhhi. Akizom mah in Piantit thukhunpi endikpawl- Lawmaker ten Piantit gamten IS ten vanlamtawh dona ah naakpitak khanto ding in January 13, 2015 ni in thukimna ngahta uhhi.VOA\n· US President kidemna ah 2008 leh 2012 kum te ah kihel in 2012 kum President Obama alel Republican Party pan President suakdektak Mittt Romney in 2016 kumciang US President demsawmkik ahihman in kigingkhol ziahziah ta ci in US thuthang te ah January 13, 2015 ni in kitaangko hi. Republican sungpan Jeb Bush tawh ongkisu ding uha, Ms Clinton tawh Final ongkah ding uhhi.CNN\n· US Secretary Of State Mr John Kerry January 13, 2015 ni in Pakistan Islamabad khuapi vatung zual a, Pakistan gaakaap lam zalian te, kumpi lam thunei te tawh gamnih sumzon sumvaihna, Migilo te dokhopna cihte nasiatak in kikum uhhi.VOA


url: =Han Thuk Sungah Lum Hi | Zomi Lyrics Directory :: Zomi Music and Songs Han Thuk Sungah Lum Hi | Zomi Lyrics Directory :: Zomi Music and Songs\nHan Thuk Sungah Lum Hi\nRobert Lowry (1826-1899) Robert Lowry (1826-1899)\nChristian hun kipat cil lai-a om kha hi lehang Thawhkik Ni Easter Sunday zingsangin thu ummite khat leh khat i kimuh teh “Haleluijah, Amah thokik hi! Haleluijah, Amah thokik takpi hi!”ci-in kihopih kha ngel ding hi hang. Tua hun lai-a thu ummite’ adingin i Topa’ thawhkikna bek mah a kingakna uh hi a, i Topa thokik taktak cih a theihna-un thahatsak hi. Tuhun thu- ummite zong tuamah ahi hi. Tua mah tawh kizui-in tuhun pawlpi tuamtuamte in Thawhkik Ni gualzawhna i bawl ciangin Robert Lowry in 1874 kuma a phuah hih “Han Thuk Sungah Lum Hi” (Christ Arose) cih la i sa-a, i sak simin i lungsim hong lawpsak den hi. (A Mangkamin “Christ Arose” hi-a, “Khazih Tho Zo” cih bangkhat hi napi-in, ei Tedim Labu sungah a taang masa a gual masa kila-in “Han Thuk Sungah Lum Hi” ci-in thulu kipia zawsop hi. A thu tawh kituak pha het lo hi. Thawhkikna gualzawhna la kimlai, han sunga lupna thulu tawh kisasa mawk hi. ZKK).\nRobert Lowry bel gospel laphuaksiam masate’ laka a kizahtaak mahmah khat ahi hi. America gam Philadelphia khua ah March 12, 1826 ni-in suak hi. Kum 17 a phak ciangin Zeisu Khazih a Honpa-in sanga piangthak hi. 1854 kumin Bucknell University pan pilna sangpi tawh a sangkhana zo a, tua university mah ah 1869-75 sung professor of literature sem hi. Tua sang pan mah-in doctorate degree ngah hi. Pastor zong sema, a masapen-in Philadelphia khua gei-a West Chester Baptist Church ah sem hi. Tua khit ciangin New Jersey, New York City, leh Brooklyn te ah pastor sem kawikawi hi. 1899 kum, ama’ kum 73 pha-a a sih ciang dong lawptak-in Pasian’ na sem hi.\nA nuntak sung tawntung Pasian’ nasem minthang khat-in om hi. Laisiangtho siam, thugen siam khat hi a, pawlpi sung vaihawm zia zong siam hi. Music leh hymn lamsang zong uk mahmah a, ahi zongin nuntakna taktak-a nasepin bel nei ngei lo hi. Lamal leh la-aw tampi phuaka, labu tampi mah a khetkhiat hangin a nuntak sung tawntung Pasian’ thu genna mah bulphuhpi-in nei den hi.\nAhi zong, 1868 kumin gospel musician minthang William Bradbury a sih ciangin Biglow Publishing Company-te in music editor dingin amah tel uh hi. Dr. Lowry in zongtua nasep sanga music khetkhiatna lamah a muanhuai mahmah khat hong suak hi. Sunday school labu 20 val khenkhia a, a kikhen ngei Sunday school labu lakah a hoihpente hi, kici hi. Ama’ gelh laibute laka khat ahi Pure Gold bang ci lehang bu awn khat (1,000,000) val kizuak zen hi. Robert Lowry’ hanciamna hangin America gama Pasian’ la kiphuahna leh Pasian’ la kisakna nakpi-in khangto hi, ci-a kiciamteh ahi hi.\nAma’ hun lai-in Gospel lamal leh la-aw phuahna ah amah a pha ding mi om lo mai ding hi, ci-a kiciamteh ahi hi. Hih la banah, “Gunpi Ah I Kikhawm Ding Hiam?” (Shall We Gather at the River?), “Bang Dang Hi Lo, Zeisu’ Si Hi” (Nothing But the Blood of Jesus) cih late a mal leh a aw a phuah ahi hi. Tua banah, “Lam Tawntung A Hong Paipih Hi” (All the Way My Savior Leads Me), “Nang Kong Deih Tawntung Hi’ (I Need Thee Every Hour), “Zion Khua I Pai Hi” (We’re Marching to Zion), “Hong Honpa Na Sih Dong’ (Savior, Thy Dying Love), leh “Where Is My Wondering Boy Tonight?” cih late zong a aw a phuah ahi hi.\nLa a phuah ciangin bangci phuah cih a kidot ciangin, hici phuah tuaci phuah cih lian om lo a, lamal ahi a, la aw ahi zongin a lungsimah a suah teh, inn-a a om laitak ahi a, lam a pai laitak ahi zongin gelhkhia pahlian hi, ci-in gen hi. A la phuahte a tamzaw organ tawh a sin ma-in laidal tunga a phuahsa vive hi zawpian den hi. Tam vei simsim a lamal leh a la aw phuah khat-a a phuahkhop hi mai hi, ci-in zong gen ngei lai hi.\nHih “Christ Arose” zong tua bangmah ahi hi. 1874 kum Thawhkik Ni Easter hunlai-in nitak khat Laisiangtho sima devotion a neih laitakin Luke 24:6-8 sunga Zeisu Khazih’ thawhkikna tawh kizoma thupiangte lungngai-a, “‘Amah hih lai-ah a om kei hi; amah thokik zo hi! Amah note tawh Galilee gama a om lai-in note kiangah, ‘Mihing Tapa mawhnei mite khut sungah kipia dinga, kikilhlumin a ni thumna ni-in kithokiksak ding hi’ ci-a hong gen phawk gige un’ a ci uh hi. Tua ciangin ama thugente a phawk kik uh hi”(ZIV) a cih kammalte a sim ciangin a lungsim thosak mahmah hi.\nA sawt lo-in Dr. Lowry organ mai ah tu a, tua lai mah ah hih lamalte leh hih la aw teekteek mah hong phulkhia hi mai hi. Tua Laisiangtho mun a simna tungtawna a lungsima a ngaihsutnateng la dawng khat a suak ahi hi. 1875 kuma William H. Doane leh Robert Lowry-te’ khet Brightest and Best labu sungah kihel pah hi.\nHih la a taangte leh a sakkik i et ciangin sihna hanga dahna leh thawhkikna hanga lungdamnate a kilamdanna teltakin kimu thei hi. Christiante’ upna buppi Zeisu Khazih’ thawhkikna tungah kinga liuleu takpi hi.